text:
MAMETLETŠO
Selalelo sa Morena—Tiragalo Yeo e Hlomphago Modimo
BAKRISTE ba laelwa gore ba bine Segopotšo sa lehu la Kriste. Monyanya wo gape o bitšwa “selalelo sa Morena.” (1 Ba-Korinthe 11:20) Ke’ng seo se lego bohlokwa gakaakaa ka wona? O swanetše go binwa neng le gona bjang?
Jesu Kriste o hlomile monyanya wo bošegong bja Paseka ya ba-Juda ka 33 C.E. Paseka e be e le monyanya woo o bego o swarwa gatee ka ngwaga, ka letšatši la bo-14 la kgwedi ya ba-Juda ya Nisani. Go bala letšatši-kgwedi leo, go bonagala ba-Juda ba be ba letela go dula ga ngwedi mo go diregago go ya mafelelong a March goba mathomong a April. Le ke letšatši leo go lona go nago le mo e nyakilego go ba diiri tše 12 tša mosegare le diiri tše 12 tša bošego. Ngwedi wa mathomo o mofsa woo o lemogwago wo o tšwelelago go ya mafelelong a March goba mathomong a April o be o swaya go thoma ga Nisani. Paseka e be e e-ba gona matšatši a 14 ka morago ga moo, ge letšatši le sobetše.
Jesu o ile a bina Paseka le baapostola ba gagwe, a raka Judase Iskariote gomme ka morago a hloma Selalelo sa Morena. Selalelo se se tšeetše Paseka ya ba-Juda legato gomme ka baka leo se swanetše go binwa gatee feela ka ngwaga.
Ebangedi ya Mateo e bega gore: “Jesu a tšea senkgwa gomme ka morago ga go kgopela tšhegofatšo, a se ngwathaganya a se nea barutiwa, a re: ‘Tšeang le je. Se se bolela mmele wa-ka.’ Gape a tšea le senwelo gomme ka morago ga ge a lebogile, a ba nea sona a re: ‘Nwang go sona ka moka ga lena; gobane se se bolela “madi a-ka a kgwerano,” ao a tlago go tšhollelwa ba bantši bakeng sa tebalelo ya dibe.’”—Mateo 26:26-28.
Ba bangwe ba dumela gore Jesu o fetošitše senkgwa gore e be mmele wa gagwe wa kgonthe le beine gore e be madi a gagwe. Lega go le bjalo, mmele wa Jesu wa nama o be o sa feletše ge a be a nea senkgwa se. Na baapostola ba Jesu ba be ba e-ja e le ka kgonthe nama ya gagwe ya kgonthe gomme ba e-nwa madi a gagwe? Aowa, ka gobane seo e be e tla ba bokgema le go tshela molao wa Modimo. (Genesi 9:3, 4; Lefitiko 17:10) Go ya ka Luka 22:20, Jesu o itše: “Senwelo se se bolela kgwerano e mpsha ka baka la madi a-ka ao a tlago go tšhollelwa lena.” Na senwelo seo se ile sa ba “kgwerano e mpsha” e le ka kgonthe? Seo se be se ka se kgonege, ka ge kgwerano e le tumelelano e sego sedirišwa seo se swaregago.
Ka gona, bobedi senkgwa le beine ke diswantšhetšo feela. Senkgwa se swantšhetša mmele o phethagetšego wa Kriste. Jesu o dirišitše senkgwa seo se šetšego go tšwa dijong tša Paseka. Senkgwa se be se dirilwe ka ntle le komelo le ge e le efe. (Ekisodo 12:8) Gantši Beibele e diriša komelo e le seka sa sebe goba kgobogo. Ka gona senkgwa se emela mmele o phethagetšego woo Jesu a o dirilego sehlabelo. O be o se na sebe.—Mateo 16:11, 12; 1 Ba-Korinthe 5:6, 7; 1 Petro 2:22; 1 Johane 2:1, 2.
Beine e khwibidu e emela madi a Jesu. Madi ao a dira gore kgwerano e mpsha e šome. Jesu o boletše gore madi a gagwe a tšholotšwe “bakeng sa tebalelo ya dibe.” Ka gona batho ba ka ba ba hlwekilego mahlong a Modimo e bile ba ka kgona go tsena kgweranong e mpsha le Jehofa. (Ba-Hebere 9:14; 10:16, 17) Kgwerano ye, goba tumelelano, e dira gore go kgonege bakeng sa gore Bakriste ba botegago ba 144 000 ba ye legodimong. Moo ba tla hlankela e le dikgoši le baperisita bakeng sa go šegofatša batho ka moka.—Genesi 22:18; Jeremia 31:31-33; 1 Petro 2:9; Kutollo 5:9, 10; 14:1-3.
Ke bomang bao ba swanetšego go ja diswantšhetšo tše tša Segopotšo? Ka mo go kwagalago, ke feela bao ba lego kgweranong e mpsha—e lego bao ba nago le kholofelo ya go ya legodimong—bao ba swanetšego go ja senkgwa le go nwa beine. Moya o mokgethwa wa Modimo o kgodiša ba bjalo gore ba kgethetšwe go ba dikgoši tša legodimong. (Ba-Roma 8:16) E bile ba kgweranong ya Mmušo le Jesu.—Luka 22:29.
Go thwe’ng ka bao ba nago le kholofelo ya go phela ka mo go sa felego Paradeiseng mo lefaseng? Ba kwa taelo ya Jesu gomme ba ba gona Selalelong sa Morena, eupša ba tla e le babogedi ba hlomphago, e sego batšea-karolo. Dihlatse tša Jehofa di bina Selalelo sa Morena gatee ka ngwaga ka morago ga ge letšatši le sobetše ka Nisani 14. Gaešita le ge e le ba dikete tše sego kae feela lefaseng ka bophara bao ba ipolelago gore ba na le kholofelo ya legodimong, monyanya wo ke o bohlokwa go Bakriste ka moka. Ke tiragalo yeo go yona bohle ba ka naganišišago ka lerato le legolo la Jehofa Modimo le Jesu Kriste.—Johane 3:16.


c: text/html

text:
MAHUMO AO A LEGO KA LENTŠUNG LA MODIMO | JOBO 28-32
Jobo e be e le Mohlala wa go Botega
Jobo o be a ikemišeditše go latela ditekanyetšo tša Jehofa tša boitshwaro
O ile a laola mahlo a gagwe le go bontšha dipontšho tša lerato go mosadi wa gagwe feela
Jobo e be e le mohlala o mobotse wa kamoo re ka swarago batho ba bangwe ka gona
O be a ikokobeditše, a lokile e bile a gaugela. O be a tshwenyega ka batho ka moka go sa šetšwe maemo a bona setšhabeng goba a tša ditšhelete
Jobo o be a na le seatla se se bulegilego, a hloka boithati
O be a thuša le go fa bao ba hlokago

robotstxt: allowed

filter: keep


text:
THUTO 1
Sephiri Seo re Thabelago go se Tseba
Na go na le motho yo a kilego a go botša sephiri?— * Beibele e bolela ka sephiri se sengwe se segolo seo e se bitšago “sephiri se sekgethwa.” Ke se sekgethwa ka gobane se tšwa go Modimo. E bile se bitšwa sephiri ka gobane batho ba be ba sa se tsebe. Gaešita le barongwa ba be ba nyaka go se tseba. Na o ka rata go tseba sephiri seo?—
O nagana gore barongwa ba be ba nyaka go tseba eng?
Kgalekgale Modimo o ile a bopa monna wa pele le mosadi. Maina a bona e be e le Adama le Efa. Modimo o ile a ba nea legae le lebotse leo le bitšwago serapa sa Edene. Ge nkabe Adama le Efa ba ile ba kwa Modimo, bona le bana ba bona nkabe ba ile ba dira gore lefase ka moka e be paradeise ya go swana le serapa sa Edene. Le gona nkabe ba ile ba phela moo Paradeiseng ka mo go sa felego. Eupša na o sa gopola seo Adama le Efa ba ilego ba se dira?—
Adama le Efa ba ile ba se kwe Modimo, ke ka baka leo lehono re sa phelego paradeiseng. Eupša Modimo o ile a re o tlo dira gore lefase ka moka e be le lebotse gape, gomme batho ka moka ba tla phela go lona ka mo go sa felego ba thabile. O tla dira se bjang? Go tšere nako e telele gore batho ba tsebe gore o be a tla dira seo bjang. E be e le sephiri.
Ge Jesu a be a le mo lefaseng, o ile a ruta batho ditaba tše dintši ka sephiri seo. O ile a ba botša gore sephiri seo se be se le mabapi le Mmušo wa Modimo. Jesu o ile a botša batho gore ba rapelele gore Mmušo wo o tle. Mmušo wo o tla dira gore lefase e be paradeise e botse.
Na o thabela gore o tseba sephiri se?— O se ke wa lebala gore batho bao ba kwago Jehofa ke bona feela bao ba tlago go phela Paradeiseng. Beibele e re botša ditaba tše dintši tša mabapi le banna le basadi bao ba ilego ba kwa Jehofa. Na o ka rata go tseba ka bona?— Anke re ithute ka ba bangwe ba bona gomme re bone gore re ka ba ekiša bjang.
BALA KA BEIBELENG YA GAGO
^ ser. 3 Dithutong tše ka moka, o tla bona leswao la go swana le le (—) ka morago ga dipotšišo tše dingwe. Ye ke nako ya gore o khutše gomme o dumelele ngwana wa gago gore a arabe.


text:
PHIHLELO
Jehofa o Ile a Nthuša e le Ruri
Nna le mosadi wa ka Evelyn re ile ra fologa terene kua Hornepayne nageng ya dithokgwa ka leboa la Ontario, Canada. E be e sa le mesong kudu gomme go tonya kudu. Ngwanabo rena wa moo o ile a re lata gomme ka morago ga go ja sefihlolo le yena, mosadi wa gagwe le morwa wa bona, re ile ra sepela lehlweng re nea bohlatse ka ntlo le ntlo. Mathapameng ao, ke ile ka nea polelo ya ka ya pele ya phatlalatša ke le molebeledi wa tikologo. Sebokeng seo, re be re le ba ba hlano feela.
GO BOLELA therešo, ke be ke sa tšhoga ge ke nea batheetši bao ba banyenyane polelo ka 1957. Ke be ke na le dihlong tša go fetelela. Ge e le gabotse, ge ke sa le yo monyenyane ke be ke ikuta ge baeng ba etla gagešo gaešita le ge ke ba tseba.
Seo se ka go makatšago ke gore dikabelo tša ka tše dintši ka mokgatlong wa Jehofa di be di nkgapeletša go dirišana le batho ba bantši, go akaretša bao ke ba tsebago le bao ke sa ba tsebego. Lega go le bjalo, ke ile ka tšwela pele ke lwantšhana le go lewa ke dihlong le go se ikholofele, ka gona nka se ipethe sehuba ka katlego yeo ke bilego le yona dikabelong tšeo. Go e na le moo, ke bone go rereša ga kholofetšo ya Jehofa yeo e rego: “Ke tla go matlafatša. Ruri ke tla go thuša. Ruri ke tla go swara ka go tia ka seatla sa ka sa le letona sa toko.” (Jes. 41:10) E nngwe ya ditsela tše dikgolo tšeo Jehofa a ilego a nthuša ka tšona ke ka thekgo ya Bakristegotee. E re ke le botšeng ka tše dingwe tša ditsela tšeo, go thoma ge ke be ke sa le ngwana.
O BE A DIRIŠA BEIBELE LE PUKWANA E NTSHO
Mesong e mengwe ge letšatši le hlabile ka Sontaga ka bo-1940, Elsie Huntingford o ile a tla polaseng ya gešo ka borwabodikela bja Ontario. Mma o ile a boledišana le yena mojako mola tate
Kgaetšedi Huntingford o be a re etetše ka nako ya maleba. Batswadi ba ka e be e le ditho tše mafolofolo tša kereke ya United Church of Canada eupša ba sa tšwa go e tlogela. Ka baka la’ng? Ka gobane ge o tsena ka mojako wa kereke, ka mehla o be o hwetša moruti a pharile maina a batho bao ba ntšhago moneelo a a latelantše go ya ka moo ba neetšego ka gona. Batswadi ba ka bao ba bego ba itlhakela, gantši ba be ba e ba mafelelong a lelokelelo leo, gomme baruti ba kereke ba ba gapeletša go oketša moneelo wa bona. E bile moruti yo mongwe o ile a botša batswadi ba ka gore dilo tšeo a di rutago ga a di dumele, o fo ba a sa nyake go lahlegelwa ke mošomo. Ka gona, re ile ra tlogela kereke eupša ra tšwela pele go nyaka tsela ya go kgotsofatša senyakwa sa rena sa moya.
Ka ge modiro wa Dihlatse tša Jehofa ka nako yeo o be o thibetšwe kua Canada, Kgaetšedi Huntingford o be a swara thuto ya Beibele le lapa lešo a diriša Beibele feela le dintlha tšeo a bego a di ngwadile ka pukwaneng e ntsho. Ka morago ga go lemoga gore re ka se botše balaodi ba mmušo ka seo a bego a se dira, o ile a re nea dikgatišo tše di theilwego Beibeleng. Ka morago ga thuto e nngwe le e nngwe, re be re fihla dikgatišo tšeo. *
Go sa šetšwe kganetšo le mathata a mangwe, Kgaetšedi Huntingford o ile a bolela ditaba tše dibotse ka phišego. Phišego ya gagwe e ile ya nkgahla gomme ya ntutueletša go emela therešo. Ka morago ga ngwaga batswadi ba ka ba kolobeditšwe e le Dihlatse tša Jehofa, le nna ke ile ka ineela go Modimo. Ke kolobeditšwe ka February 27, 1949, ka legopong leo borapolase ba bego ba tšhelela diphoofolo meetse. Ke be ke na le nywaga e 17. Ka morago ga moo, ke ile ka ipotša gore ke tlo tsenela tirelo ya nako e tletšego.
JEHOFA O ILE A NTHUŠA GO BA LE SEBETE
Ke ile ka dikadika go bula madibogo di tloga fase. Ke ile ka šoma ka nakwana pankeng le ofising ka gobane ke be ke ipoditše gore ke swanetše go kgoboketša tšhelete pele nka tsenela bobulamadibogo. Lega go le bjalo, ka ge ke be ke le mofsa yo a se nago phihlelo, ke ile ka diriša tšhelete ya ka bohlaswa. Ka gona ngwanabo rena yo a bitšwago Ted Sargent o ile a nkgothaletša go ba le sebete le go ba le tumelo go Jehofa. (1 Dikor. 28:10) Ka kgothatšo yeo e botho, ke ile ka thoma go bula madibogo ka November 1951. Ke be ke na le ditolara tše 40 feela, paesekele ya kgale le mokotla o mofsa. Eupša Jehofa ka mehla o be a kgonthišetša gore ke hwetša seo ke se hlokago. Ruri ke leboga Ted ge a nkgothaleditše go tsenela tirelo ya bobulamadibogo! Seo se ile sa dira gore ke hwetše ditšhegofatšo tše di oketšegilego.
Bošegong bjo bongwe mafelelong a August 1952, ke ile ka amogela mogala go tšwa kua Toronto. Ofisi ya lekala ya Dihlatse tša Jehofa kua Canada e ile ya ntaletša go tlo hlankela Bethele ka September. Gaešita le ge ke be ke na le dihlong e bile e le la mathomo ke eya lekaleng, ke be ke thabile ka gobane babulamadibogo ba bangwe ba be ba mpoditše dilo tše di kgahlišago ka Bethele. Di tloga fase, ke ile ka ikwa ke le gae ga mahlaku.
“BONTŠHA BANA BABO RENA GORE O A BA RATA”
Nywaga e mebedi ka morago ga ge ke fihlile Bethele, ke ile ka hlatlama Bill Yacos ke le mohlanka wa phuthego (yoo ga bjale a tsebjago e le molomaganyi wa sehlopha sa bagolo) go e nngwe ya diphuthego tša kua Toronto. Ka ge ke be ke na le nywaga e 23 feela, ke ile ka ikwa ke le mošemanyana wa go hloka phihlelo wa dipolaseng. Eupša Ngwanabo rena Yacos ka boikokobetšo le ka lerato o ile a mpontšha seo ke bego ke swanetše go se dira. Jehofa o ile a nthuša e le ruri.
Ngwanabo rena Yacos, e lego ngwanabo rena wa kgopana yo a dulago a myemyela, o be a kgahlegela batho. O be a rata bana babo rena e bile le bona ba mo rata. Ka mehla o be a ba etela magaeng a bona, eupša e sego feela ge ba na le mathata. Bill Yacos o ile a nkgothaletša go dira se se swanago, go akaretša le go šoma le bana babo rena le dikgaetšedi bodireding bja tšhemo. O ile a re go nna: “Ken, bontšha bana babo rena gore o a ba rata. Seo se tlo dira gore o se šetše kudu mafokodi a bona.”
MOSADI WA KA O BONTŠHA LERATO LA KGONTHE
Jehofa o ile a nthuša ka tsela e kgethegilego ga e sa le go tloga ka January 1957. Kgweding yona yeo ke ile ka nyalana le Evelyn, e lego sealoga sa klase ya bo-14 ya Sekolo sa Gilead. Pele re ka nyalana, o be a hlankela profenseng yeo go bolelwago Sefora kua Quebec. Mehleng yeo, karolo e kgolo ya Quebec e be e laolwa ke Kereke ya Roma Katholika. Ka gona, Evelyn o be a na le kabelo e thata, eupša o ile a e kgomarela ka potego le go kgomarela Jehofa.
Evelyn o ile a nkgomarela ka potego. (Baef. 5:31) Ge e le gabotse, potego ya gagwe e ile ya lekwa ka morago ga gore re nyalane! Re be re rulagantše go tšea leeto la go ya Florida, U.S.A., eupša letšatši ka morago ga lenyalo la rena, lekala le ile la nkgopela go ya sebokeng seo se bego se tlo tšea beke ka moka kua Bethele ya Canada. Ke therešo gore seboka se se ile sa šitišana le leeto la rena, eupša nna le Evelyn re be re ikemišeditše go dira sohle seo Jehofa a re kgopelago go se dira. Ka gona re ile ra se sa ya maikhutšong ka morago ga letšatši la lenyalo la rena. Bekeng yona yeo, Evelyn o ile a šoma tšhemo kgauswi le lekala. Le ge tšhemo yeo e be e fapane le ya Quebec, o ile a kgotlelela.
Mafelelong a beke yeo, go ile gwa direga selo seo ke bego ke sa se letela
Nna le Evelyn re be re sa tlo dira diphetogo tše dintši. Ge ke be ke sa le molebeledi wa selete mafelelong a bo-1960, ke ile ka amogela taletšo ya go ba gona klaseng ya bo-36 ya Sekolo sa Gilead, e lego klase ya dikgwedi tše lesome yeo e bego e tlo thoma mathomong a February 1961 kua Brooklyn, New York. Ke be ke thabile kudu, eupša ka nyamišwa ke gore Evelyn o be a se a laletšwa. Go e na le moo, go fo swana le basadi ba bangwe bao ba bego ba se ba laletšwa, Evelyn o ile a kgopelwa go ngwala lengwalo gomme a hlalose ge e ba a dumela go arogana le nna dikgwedi tše lesome. Evelyn o ile a lla, eupša ra dumelelana ka gore ke ye sekolong, gomme a thabišwa ke gore ke yo hwetša tlwaetšo e botse Gilead.
Nakong ya sekolo, Evelyn o be a hlankela lekaleng la Canada. O bile le tokelo e kgethegilego ya go dula ka phapošing e tee le kgaetšedi yo a rategago wa motlotšwa e lego Margaret Lovell. Ke therešo gore nna le Evelyn re be re hlologelana kudu. Lega go le bjalo, Jehofa o ile a re thuša go tlwaela dikabelong tša rena tša nakwana. Ke ile ka kgongwa kudu ke go ikemišetša ga Evelyn go gafa nako yeo nkabego re e fetša re le gotee gore re šomišwe ke Jehofa le mokgatlo wa gagwe.
Ka morago ga dikgwedi tše e ka bago tše tharo ke le Gilead, Ngwanabo rena Nathan Knorr, yoo ka nako yeo a bego a etelela pele modiro wa lefase ka bophara, o ile a nkgopela go dira selo seo ke bego ke sa se letela. O ile a mpotšiša ge e ba nka kgona go tlogela Sekolo sa Gilead ka nako yeo gomme ke boele lekaleng kua Canada go yo hlankela ke le mohlahli wa Sekolo sa Bodiredi sa Mmušo ka nakwana. Ngwanabo rena Knorr o ile a mpotša gore kabelo yeo ga se kgapeletšo. O ile a re nka feleletša Sekolo sa Gilead ge ke rata, mohlomongwe ka morago ga moo ka abelwa modiro wa boromiwa. O boletše le gore ge e ba ke kgetha go boela Canada, go ka direga gore ke se laletšwe Gilead gape le gore ge nako e dutše e eya, mohlomongwe ke be ke tla abelwa go boela tšhemong kua Canada. O ile a re ke boledišane le mosadi wa ka ka taba ye ke moka ke dire phetho.
Ka ge Evelyn a be a mpoditše kamoo a lebelelago dikabelo tša pušo ya Modimo ka gona, gateetee ke ile ka botša Ngwanabo rena Knorr gore: “Kabelo le ge e le efe yeo mokgatlo wa Jehofa o nyakago gore re e dire, re tla thabela go e dira.” Re be re ipoditše gore re swanetše go ya le ge e le kae moo mokgatlo wa Jehofa o re abelago gona, go sa šetšwe gore re rata go hlankela kae.
Ka gona, ka April 1961, ke ile ka tloga Brooklyn gomme ka boela Canada go yo ruta Sekolong sa Bodiredi sa Mmušo. Ka morago, nna le Evelyn re ile ra thoma go hlankela re le ditho tša lapa la Bethele. Ke moka ke ile ka tlabja ke ge ke amogela taletšo ya go ba gona klaseng ya bo-40 ya Sekolo sa Gilead, yeo e bego e tlo thoma ka 1965. Le lekgeng le, Evelyn o ile a swanelwa ke go ngwala lengwalo la ge e ba a dumela re arogana. Eupša ka morago ga dibeke tše sego kae, re ile ra thaba ge a amogela taletšo ya gore le yena a tle sekolong seo.
Ge re fihla Sekolong sa Gilead, Ngwanabo rena Knorr o ile a re botša gore barutwana bao ba ngwadišitšwego klaseng ya Sefora, go etša ge go be go le bjalo ka rena, ba tlo romelwa Afrika. Lega go le bjalo, ge re be re aloga, re ile ra abelwa Canada gape! Ke ile ka kgethwa go ba molebeledi wa lekala (yoo ga bjale e lego molomaganyi wa Komiti ya Lekala). Ka ge ke be ke na le nywaga e 34 feela, ke ile ka gopotša Ngwanabo rena Knorr gore: “Ke sa le yo monyenyane.” Eupša o ile a nkgothatša. Di tloga fase, ke ile ka kgopela thušo go bana babo rena bao ba godilego le bao ba nago le phihlelo mo Bethele pele ke dira diphetho tše dikgolo.
BETHELE
—LEFELO LA GO ITHUTA LE LA GO RUTA BA BANGWE
Tirelo ya Bethele e mphile dibaka tše di kgahlišago tša go ithuta go ba bangwe. Ke hlompha dithogotee le nna tša Komiti ya Lekala le go di tšeela godimo. Le gona ke ile ka kgothatšwa ka ditsela tše dibotse ke banna le basadi ba Bakriste ba makgolo
Le gona tirelo ya Bethele e mphile dibaka tša go ruta ba bangwe le go matlafatša tumelo ya bona. Moapostola Paulo o boditše Timotheo gore: “Tšwela pele dilong tše o ithutilego tšona.” O boletše gape gore: “Dilo tše o di kwelego go nna tšeo di ilego tša thekgwa ke dihlatse tše dintši, dilo tšeo o di gafele banna ba botegago, bao le bona ba tlago go swanelegela gabotse go ruta ba bangwe.” (2 Tim. 2:2; 3:14) Ka dinako tše dingwe Bakristegotee ba mpotšiša gore ke ithutile eng nywageng e 57 yeo ke e feditšego ke le tirelong ya Bethele. Karabo ya ka e bonolo ke gore: “Go ikemišetša go dira le semeetseng seo mokgatlo wa Jehofa o go kgopelago go se dira le go ithekga ka Jehofa gore a go thuše.”
Ke sa gopola gabotse ge ke be ke fihla Bethele ke le lesogana la dihlong leo le se nago phihlelo. Lega go le bjalo, nywageng ye ka moka, Jehofa o be a dutše a ‘swere seatla sa ka sa le letona.’ Ka thušo e botho le yeo e lego nakong ya badumedigotee, o tšwela pele go nkgonthišetša gore: “O se ke wa boifa. Ke tla go thuša.”
^ ser. 10 Ka May 22, 1945, mmušo wa Canada o ile wa tloša thibelo modirong wa rena.


text:
TABA YA LETLAKALA LA KA NTLE | NA GO KA BA LE BOPHELO KA MORAGO GA LEHU?
Go Direga Eng ka Morago ga Lehu?
“Ke be ke nagana gore go na le mafelo a mararo ao motho a yago go ona ka morago ga ge a hwile: legodimong, diheleng goba pakatori. Ke be ke tseba gore ga ke yo a lokilego go ka ya legodimong goba ga ke yo mobe kudu gore nka ya diheleng. Ke be ke sa kwešiše gabotse gore go na le eng pakatori. Ga se ka ka ka e bona e ngwadilwe ka Beibeleng. E be e fo ba seo batho ba se bolelago.”—Lionel.
“Ke be ke rutilwe gore batho ka moka ba ya legodimong ka morago ga go hwa eupša ke be ke sa kgodišege ka seo. Ke be ke nagana gore lehu ke mafelelo a dilo ka moka—gore ga go na bokamoso bakeng sa bao ba hwilego.”—Fernando.
Na o kile wa ipotšiša gore: ‘Ge e le gabotse go direga’ng ge motho a hwile? Na baratiwa ba rena ba ba hwilego ba a tlaišega felo tsoko? Na re tla ka ra ba bona gape? Re ka kgodišega bjang?’ Hle ela hloko seo ge e le gabotse Mangwalo a se rutago. A re thomeng ka go hlahloba gore Beibele e re lehu ke eng. Ke moka re tla ahlaahla kholofelo yeo re e newago ke Lentšu la Modimo, e lego Beibele.
Boemo bja bahu ke bofe?
KARABO YA BEIBELE: “Bao ba phelago ba a tseba gore ba tlo hwa; eupša ge e le bahu ga ba tsebe selo le gatee, le gona ga ba sa na moputso le ka mohla ka gobane ba lebetšwe. Tšohle tšeo seatla sa gago se kgonago go di dira, di dire ka matla a gago ka moka ka gobane Bodulabahu mo o yago gona, ga go na modiro le ge e le maano goba tsebo.” *—Mmoledi 9:5, 10.
Ka boripana, Bodulabahu ke moo batho ba yago gona ge ba ehwa; ke lefelo goba boemo bja seswantšhetšo moo go se nago bophelo goba mediro. Monna yo a botegago Jobo o be a lebelela Bodulabahu bjang? O be a lobile dilo ka moka tšeo a bego a na le tšona le bana ba gagwe ka letšatši letee, ke moka a otlwa ka dišo tše šoro mmeleng wa gagwe ka moka. O ile a kgopela Modimo ka gore: “A mola O kabe O nkuta kwa bodulabahu [“diheleng,” Catholic Douay Version], . . . O sa mphihlile.” (Jobo 1:13-19; 2:7; 14:13, Beibele ya Sepedi) Go molaleng gore Jobo o be a sa lebelele Bodulabahu e le mollo wa dihele, e lego lefelo leo go lona go tlaišega ga gagwe go bego go tla oketšega. Go e na le moo, o be a bo lebelela e le lefelo la kimologo.
Go na le tsela e nngwe ya go ithuta ka boemo bja bahu. Re ka hlahloba dipego tša Mangwalo a buduletšwego mabapi le batho ba seswai bao ba ilego ba tsošwa bahung.—Bona lepokisi le le rego, “ Ka Beibeleng go Hlaloswa ka Batho ba Seswai Bao ba Tsošitšwego Bahung.”
Ga go le o tee wa batho bao ba seswai yo a ilego a bolela ka go ba lefelong la boiketlo goba la tlhokofatšo. Ge e ba batho bao ba ilego ba tsošwa bahung ba be ba ile lefelong le bjalo ge ba ehwa, na nkabe ba sa botša batho ka lefelo leo? Le gona na seo se be se ka se akaretšwe pegong ya Beibele e buduletšwego gore se bonwe ke bohle? Ga go na pego e bjalo ka Mangwalong. Go molaleng gore batho bao ba seswai ga se ba bolela selo ka taba yeo. Ka baka la’ng? Ka gobane ba be ba sa tsebe selo, go le bjalo ka ge eka ba robetše boroko bjo bogolo. Ge e le gabotse, ka dinako tše dingwe Beibele e diriša boroko ka tsela ya seswantšhetšo go hlalosa lehu. Ka mohlala, Dafida le Stefano bao ba botegago ba ile ba “robala lehung.”—Ditiro 7:60; 13:36.
Ka gona, go na le kholofelo efe bakeng sa bahu? Na ba tla tsoga borokong bjo?
^ ser. 7 Beibeleng ya Phetolelo ya Lefase le Lefsa ya Mangwalo a Makgethwa, lentšu “Bodulabahu” le dirišitšwe go fetolela lentšu la Seheberu la “Sheol” le lentšu la Segerika la “Hades.” Diphetolelo tše dingwe tša Beibele di diriša lentšu “dihele,” eupša kgopolo ya lefelo la go hlokofatša bahu leo le tukago mollo ga e tšwe ka Mangwalong.
Ithute ka mo go oketšegilego
Na Jesu o Ile a Tsoša Batho e le ka Kgonthe?
Go tsoša ga Jesu batho go re kgonthišetša’ng ka dikholofetšo tša gagwe tša nakong e tlago?


text:
JANUARY 18, 2013
BRAZIL
Go Ela ga Leraga Kua Brazil
Bekeng ya mathomo ya January, pula e matla e ile ya baka mafula le go ela ga leraga toropong ya Rio de Janeiro kua Brazil, gomme batho ba fetago 3 000 ba lahlegelwa ke magae. Dihlatse tša Jehofa di begile gore go Dihlatse tše di ka bago 8 000 tšeo di dulago moo, ga go le e tee yeo e gobetšego. Lega go le bjalo, malapa a seswai a Dihlatse a lahlegetšwe ke diphahlo tša tšona ge magae a tšona a be a tletše meetse. Dihlatse tšeo di ile tša dula ka nakwana magaeng a badumedigotee le go meloko. Komiti ya tša tlhakodišo yeo e bopšago ke baithaopi ba Dihlatse e ile ya thuša ka ditone tše nne tša dijo, meetse a go nwa le dilo tše dingwe tšeo di nyakegago mafelong ao a sentšwego ke mafula a.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Brazil: Pedro Catardo, mogala +55 15 3322 9000


text:
Na o ka Bona Modimo yo a sa Bonagalego?
“MODIMO ke Moya,” batho ga ba kgone go mmona. (Johane 4:24) Lega go le bjalo, Beibele e bolela gore batho ba bangwe ka kgopolo e itšego ba ile ba bona Modimo. (Baheberu 11:27) Seo se kgonega bjang? Na ruri o ka kgona go bona “Modimo yo a sa bonagalego”?—Bakolose 1:15.
Bapiša boemo bja rena le bja motho yo a belegwego e le sefofu. Na bofofu bja gagwe bo mo dira gore a se ke a kwešiša dilo tšeo di mo dikologilego? Ga go bjalo le gatee. Sefofu se hwetša boitsebišo bjoo bo se thušago go kwešiša batho, dilo gotee le ditiragalo tšeo di se dikologilego ka ditsela tše fapafapanego. Monna yo mongwe wa sefofu o ile a bolela gore: “Go bona ga se ga mahlo feela, dilo ka moka di laolwa ke monagano.”
Ka tsela e swanago, gaešita le ge o ka se kgone go bona Modimo ka mahlo, o ka diriša ‘mahlo a pelo ya gago’ go mmona. (Baefeso 1:18) Ela hloko ditsela tše tharo tšeo o ka dirago se ka gona.
“DI BONWA GABOTSE GO TLOGA TLHOLONG YA LEFASE”
Sefofu ka dinako tše dingwe se na le bokgoni bjo matla bja go tseba dilo ka go kwa le go kgwatha, e lego dilo tšeo di se dirišago go kwešiša dilo tšeo se sa kgonego go di bona. Ka mo go swanago, o ka diriša dilo tšeo o kgonago go di bona go hlahloba dilo tšeo di go dikologilego le go hlatha Modimo yoo a sa bonagalego yoo a bopilego dilo ka moka. “Gobane dika tša gagwe tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego.”—Baroma 1:20.
Ka mohlala, nagana ka legae la rena. Lefase le bopetšwe gore re se fo phela go lona eupša le go thabela bophelo. Ge re ekwa moyana o fokago ga monate gare ga borutho bja letšatši, ge re eja seenywa se se rothišago mare goba re theeditše molotšana o bosana wa dinonyana re a thaba. Na dimpho tše ga di re botše gore Mmopi wa rena o a re naganela, ke yo botho le wa seatla se bulegilego?
Ke eng seo o ka ithutago sona ka Modimo ka go lebelela legohle? Seo re se tsebago ke gore magodimo a re bontšha matla a Modimo. Bohlatse bja morago bjale bja thutamahlale bo bontšha gore legohle le a gola le gore seo se direga ka lebelo le legolo kudu! Ge o lebelela kua godimo bošego, ela hloko se: Ke mang yo a dirago gore legohle le gole ka lebelo le le kaaka? Beibele e re botša gore Mmopi o na le “boati bja matla a magolo.” (Jesaya 40:26) Tlholo ya Modimo e re bontšha gore ke “Ramatlaohle”—“ke wa matla a phagamego.”—Jobo 37:23.
“YENA YO A MO HLALOSITŠEGO”
Mma wa bana ba babedi ba difofu o re: “Polelo ke karolo e bohlokwa kudu ya go ithuta. Ba botše dilo ka moka tšeo o di kwago le tšeo o di bonago, [ke moka] ge o se gae dula o ba botša seo o se bonago. O fetoga mahlo a bona.” Lega go le bjalo, le ge e le gore “ga go motho yo a kilego a bona Modimo ka nako le ge e le efe,” Morwa wa Modimo, e lego Jesu, “yo a lego sehubeng sa Tate ke yena yo a mo hlalositšego.” (Johane 1:18) Ka ge e le tlholo ya mathomo ya Modimo le Morwa yo a tswetšwego a nnoši, Jesu o ile a re thuša go kwešiša seo se lego legodimong. Ke mothopo o kaonekaone woo o ka re tsebišago Modimo yo a sa bonagalego.
Ela hloko dilo tše sego kae tšeo Jesu, yo a ilego a fetša nywaga e diketekete le Tatagwe a di hlalositšego ka yena:
Modimo o tšwela pele a šoma ka thata. “Tate o tšwetše pele a šoma go fihla mo nakong ye.”—Johane 5:17.
Modimo o tseba dinyakwa tša rena. “Tatago lena o tseba gore ke dilo dife tšeo le di nyakago le pele le mo kgopela.”—Mateo 6:8.
Modimo o re hlokomela ka botho. “Tatago lena yo a lego magodimong, . . . [o] hlabišetša ba kgopo le baloki letšatši la gagwe gomme a nešetša ba ba lokilego le ba sa lokago pula.”—Mateo 5:45.
Modimo o re tšeela godimo re le motho ka o tee ka o tee. “Dithaga tše pedi ga di rekišwe ka tšhelete ya tšhipi ya theko e nyenyane. Lega go le bjalo, ga go le e tee ya tšona yeo e tlago go wela fase Tatago lena a sa tsebe. Eupša yona meriri ye ya dihlogo tša lena e badilwe ka moka. Ka gona, le se ke la boifa: Le ba bohlokwa go feta dithaga tše dintši.”—Mateo 10:29-31.
MOTHO YO A BONAGADITŠEGO MODIMO YO A SA BONAGALEGO
Difofu ka dinako tše dingwe di kwešiša dilo ka tsela yeo e fapanego le ya batho bao ba kgonago go bona. Sefofu se ka tšea moriti, e le lefelo leo le fodilego leo le šireleditšwego letšatšing, e sego lefelo feela la go swifala. Go swana le ge sefofu se sa kgone go bona moriti goba seetša, le rena re ka se kgone go kwešiša Modimo re sa thušwe ke selo. Ka gona, Jehofa o ile a re nea motho yo a kgonago go bontšha dika le semelo sa Gagwe ka mo go phethagetšego.
Motho yoo e be e le Jesu. (Bafilipi 2:7) Jesu ga se a bolela feela ka Tatagwe eupša o ile a ba a re bontšha gore Modimo o bjang. Morutiwa wa Jesu e lego Filipi o ile a kgopela gore: “Morena, re bontšhe Tatago.” Jesu o ile a mo araba ka gore: “Yo a bonego nna o bone le Tate.” (Johane 14:8, 9) Ke eng seo o ka se bonago go Jesu seo se hlalosago Tate?
Jesu o be a le borutho, a ikokobeditše e bile a batamelega. (Mateo 11:28-30) Semelo sa gagwe seo se lapološago se be se gogela batho go yena. Jesu o be a kwešwa bohloko ke ge a bona batho ba bangwe ba ekwa bohloko e bile o be a thaba le bao ba bego ba thabile. (Luka 10:17, 21; Johane 11:32-35) Ge o dutše o bala goba o ekwa dipego tša ka Beibeleng tša Jesu, naganišiša gomme o phediše ditiragalo tšeo kgopolong ya gago. Ge e ba o naganišiša ka tsela yeo Jesu a bego a dirišana le ba bangwe o tla kgona go bona gabotse gore Modimo o na le semelo se se kgahlišago kudu e bile o ka gogelega go Yena.
GO BOPA SESWANTŠHO SE SE FELETŠEGO
Go ya le ka mokgwa woo sefofu se ithutago dilo tšeo di se dikologilego, mongwadi yo mongwe o boletše gore: “Se kgona go hwetša boitsebišo ganyenyane-ganyenyane, go tšwa methopong e sa swanego (go kgwatha, go dupelela, go kwa bjalo bjalo), gomme ka tsela e itšego se kgomaganya boitsebišo bjoo ka moka sa bopa seswantšho se se feletšego.” Ka mo go swanago, ge o dutše o lebeledišiša mediro ya tlholo ya Modimo, o bala seo Jesu a se boletšego ka dika tša Modimo o tla thoma go ba le seswantšho se sebotse ka Jehofa. Yena o tla thoma go ba wa kgonthe go wena.
Jobo yo a phetšego mehleng ya bogologolo, o ile a dira se se swanago. Mathomong o ile a bolela ‘ka go se kwešiše.’ (Jobo 42:3) Eupša ka morago ga go hlahlobišiša mediro ya tlholo e kgahlišago ya Modimo, Jobo o ile a hlohleletšega go bolela gore: “Ke kwele ka wena ka mabarebare, eupša bjale leihlo la ka le a go bona.”—Jobo 42:5.
‘Ge e ba o ka tsoma Jehofa, yena o tla dira gore o mo hwetše’
Se e ka ba sa therešo go wena. ‘Ge e ba o ka tsoma Jehofa, yena o tla dira gore o mo hwetše.’ (1 Dikoronika 28:9) Dihlatse tša Jehofa di ka thabela go go thuša go tsoma le go hwetša Modimo yo a sa bonagalego.


text:
TABA YA LETLAKALA LA KA NTLE | MAAKA AO A DIRAGO GORE GO BONAGALE EKA MODIMO GA A RATEGE
Maaka ao a Dirilego Gore go Bonagale Eka Modimo o Sehlogo
SEO BA BANTŠI BA SE DUMELAGO
“Gatee-tee ka morago ga lehu meoya ya batho ba sebe e theogela diheleng, moo ba tlaišwago ka dikotlo tša dihele, ‘mollo wa ka mo go sa felego.’” (Catechism of the Catholic Church) Baetapele ba bangwe ba bodumedi ba bolela gore dihele ke boemo bja go arogana le Modimo ka mo go feletšego.
THEREŠO E TŠWAGO KA BEIBELENG
“Moya wo o dirago sebe o tla hwa.” (Hesekiele 18:4) Bahu “ga ba tsebe selo le gatee.” (Mmoledi 9:5) Ge e ba moya o ehwa e bile o sa tsebe selo, o ka tlaišega bjang ‘mollong wa ka mo go sa felego’ goba gaešita le go tlaišwa ke go kwa bohloko bja sa ruri bja go arogana le Modimo?
Ka Beibeleng, lentšu la Seheberu le la Segerika ao gantši a fetolelwago e le “dihele” ge e le gabotse a šupa go lebitla le le tlwaelegilego la batho. Ka mohlala, ge Jobo a be a swerwe ke bolwetši bjo bohloko, o ile a rapela ka gore: “Ke duma eka o be o ka nkuta lebitleng la ka [“diheleng,” Douay-Rheims Version].” (Jobo 14:13, Holy Bible—Easy-to-Read Version) Jobo o be a nyaka go khutša, e sego lefelong la tlaišego goba leo le mo aroganyago le Modimo, eupša lebitleng.
LEBAKA LEO KA LONA GO LEGO BOHLOKWA GO TSEBA SE
Go ba sehlogo ga go dire gore re rate Modimo; go re tloša go yena. Rocío, yo a dulago Mexico, o re: “Ke rutilwe thuto ya mollo wa dihele go tloga bjaneng. Ke be ke tšhogile kudu mo e lego gore ke be ke sa akanye gore Modimo o na le dika le ge e le dife tše dibotse. Ke be ke nagana gore o befetšwe e bile ga a kgotlelele selo.”
Dipolelo tša Beibele tše di kgwagalago mabapi le dikahlolo tša Modimo le boemo bja bahu di ile tša fetoša tsela yeo Rocío a bego a lebelela Modimo ka yona. O re: “Ke ile ka ikwa ke lokologile—ke ekwa gore ke imolotšwe morwalo woo o mogolo wa maikwelo. Ke ile ka thoma go dumela taba ya gore Modimo o re nyakela tše kaonekaone, gore o a re rata le gore nka mo rata. O swana le tate yo a swarago bana ba gagwe ka seatla gomme a ba nyakela tše kaonekaone.”—Jesaya 41:13.
Ba bantši ba ile ba katanela go ba batho ba bodumedi ka baka la go boifa mollo wa dihele, eupša Modimo ga a nyake gore o mo hlankele ka baka la ge a go tšhoša. Go e na le moo, Jesu o itše: “O rate Jehofa Modimo wa gago.” (Mareka 12:29, 30) Go oketša moo, ge re lemoga gore Modimo ga a dire dilo ka tsela ya go hloka toka lehono, re ka bota le dikahlolo tša gagwe tša nakong e tlago. Re ka bolela re kgodišegile go swana le mogwera wa Jobo e lego Elihu, ra re: “Go dira ka go hloka toka a go be kgole le Ramatlaohle.”—Jobo 34:10.


text:
MODIRO WA BOBOLEDI LE WA GO RUTA LEFASENG KA BOPHARA
Amerika
DINAGA 57
BAAGI 970 234 987
BAGOELEDI 3 943 337
DITHUTO TŠA BEIBELE 4 341 698
Ba Ile ba re Banyalani ba tle ba Dule le Bona
Kua Las Vegas, Nevada, banyalani ba bangwe bao e sego Dihlatse ba be ba nyaka lefelo la bodulo la boiketlo, ka gona ba ile ba rekiša ntlo ya bona gore ba hudugele Dominican Republic. Lega go le bjalo, ba be ba swanetše go tšwa ntlong yeo matšatši a lesome pele ga letšatši la bona la go huduga. E le gore ba tšwe ba na le mo ba dulago, baagišani ba bona bao e bego e le Dihlatse tša Jehofa, ba ile ba re ba tle ba dule le bona. Ge ba le moo, banyalani bao ba ile ba ya dibokeng Holong ya Mmušo. Ba ile ba makala gaešita le go kgahlwa ke go kwa go bolelwa ka ngwaga wa 1914. Ba be ba tseba gore ngwaga wo e be e le wa bohlokwahlokwa historing. Ge ba se na go fihla Dominican Republic, ba ile ba kgopela Hlatse ya mathomothomo yeo e ilego ya ba etela gore e ba swarele thuto ya Beibele. Ka morago ga dikgwedi tše lesomenne, ke ge bobedi bja bona ba šetše ba ineetše le go kolobetšwa.
O Ile a Hwetša Seo a Bego a se Hloka
Kua Panama, bana babo rena ba ile ba bea dikgatišo tša rena tafoleng Tiragalong ya go Rekiša Dipuku Motseng wa Panama ka 2012. Basetsana ba babedi ba sekolo ba ile ba tla tafoleng yeo. Yo mongwe wa bona o ile a botša kgaetšedi yo a bego a nea bohlatse moo gore yena o nyamile kudu. O ile a hlalosa gore tatagwe o lemaletše dihlaretagi e bile a re ga a tsebe gore a swaragane bjang le boemo bjoo. Kgaetšedi ya rena e ile ya bontšha mosetsana yoo kgaolo 23 ya puku ya Dipotšišo tša Bafsa le Dikarabo tše Šomago, Bolumo 2, yeo e nago le sehlogo se se rego: “Go Thwe’ng ge e ba Motswadi wa ka a Lemaletše Dihlaretagi Goba Bjala?” Mosetsana yoo o ile a re: “Se ke sona seo ke bego ke se hloka!” Basetsana bao ba ile ba gokarela kgaetšedi ya rena gomme ba boa ka morago ga iri go tlo mo leboga gape. Matšatšing a mahlano a tiragalo yeo ya go rekiša dipuku, bana babo rena ba ile ba sepediša dipuku tše 1 046, dimakasine tše 1 116 le diporoutšha tše 449. Batho ba 56 ba ile ba nea bana babo rena diaterese gore ba ba etele.
Nywaga e Mene a Dira Boboledi a Nnoši
Fredy, yoo segagabo e lego se-Cabecar, o dula dithabeng tše di lego lekatana kua Costa Rica. Nywageng e mene e fetilego ge Fredy a be a šoma motsengmošate wa moo e lego San José, o ile a hwetša puku ya Ke Eng Seo ge e le Gabotse Beibele e se Rutago? le poroutšha ya Ke Eng Seo Modimo a se Nyakago go Rena? Mogoeledi yo a sepedišeditšego Fredy dikgatišo tše o ile a mmotša gore a yo ruta batho ba gabo. Ka gona o ile a boela gae, a ithuta puku ya Seo Beibele e se Rutago a nnoši, gomme a dira diphetogo bophelong bja gagwe, tša go swana le go ngwadiša lenyalo la gagwe ka molao. Ke moka a dira sohle se a ka se kgonago go ruta ma-Cabecar therešo.
Fredy o ile a rulaganya diklase tša go ruta batho Beibele. O ile a rulaganya diklase tše tshelelago, a aroganya barutwana go ya kamoo ba šomilego ka gona tlhahlobong yeo a ba ngwadišitšego yona go bona gore ba tseba Beibele go fihla kae. O ile a rulaganya diboka gaešita le go swara Segopotšo. E bile o ile a ingwalela ditaletšo tšeo di bego di balega ka gore: “Dihlatse tša Jehofa di go laletša gore o tle o be le tšona Segopotšong sa lehu la Kriste.” O dirile se ka nywaga e mene go se na Dihlatse tše dingwe tšeo a kopanago le tšona! Nywageng yeo ka moka, o be a rapela Jehofa gore a romele Dihlatse go tlo mo thuša.
Morago bjale, thapelo ya Fredy e ile ya arabja. Dihlatse tše dingwe di ile tša tšea leeto le thata la go ya motseng wa gabo gomme tša makatšwa ke seo a se fihleletšego. Di begile gore: “Gaešita le ge Fredy e se Hlatse e kolobeditšwego, okare ke yona!” Ka morago ga dikgwedi tše tharo feela, o ile a swanelega go ba mogoeledi yo a sa kolobetšwago. E le gore Fredy a kolobetšwe, o ile a theoga thaba gore a be gona la mathomo kopanong ya selete, a tla le barutwana ba gagwe ba Beibele ba 19. Gona bjale o rulagantše dihlopha tše dingwe tše tharo tša batho bao ba bolelago se-Cabecar ditikologong tšeo di lego lekatana go feta moo a dulago gona.
O Ile a Emela Tumelo ya Gagwe Sekolong
Ka letšatši le lengwe, Anna yo a tsenago sekolong se se phagamego kua United States, o ile a swanelwa ke go emela tumelo ya gagwe go dithaka tša gagwe tše mmalwa tšeo di bego di galefišwa ke gore ga a dumele thuto ya Boraro Botee. Anna o re: “Ba ile ba nkgobokanela, eupša ka dula ke theošitše maswafo ka gobane ke be ke sa nyake gore batho ba tšee Dihlatse tša Jehofa gampe.” Bošegong bjoo o ile a rapela Jehofa gore a mo nee sebete gomme a dira nyakišišo ka thuto ye ya Boraro Botee. Letšatšing le le latelago, Anna o ile a ya sekolong le Beibele. Bao a tsenago le bona ka klaseng ba ile ba mo kgobokanela, ba bantši ba bona ba mo sega. Lega go le bjalo, ka sebete o ile a ba balela mangwalo a mmalwa gomme a a hlalosa. Mafelelong a tswalela baganetši ba gagwe melomo. Moganetši yo mogolo wa Anna, yoo gape e bego e le moetapele wa klase, mafelelong o ile a bolela gore ga bjale o hlompha Dihlatse tša Jehofa. Ngwageng woo ka moka, o ile a dula a botšiša Anna dipotšišo tše di fapafapanego ka ditumelo tša gagwe.
Seeta se Senyega ka Nako ya Maleba
Kgarebe e nngwe kua Barbados e be e eya kerekeng mesong e mengwe ya Sontaga gomme thapo ya seeta sa yona ya kgaoga. E ile ya arogela ntlong ya kgauswi ke moka ya kgopela nalete ya go rokelela thapo yeo. Kgarebe ye e ile ya hwetša gore ntlong yeo go dula kgaetšedi yo mongwe wa Hlatse le morwedi wa gagwe. Ge kgarebe ye e dutše e roka seeta sa yona, kgaetšedi yo o ile a e hlalosetša kamoo diporofeto tša Beibele di phethagalago ka gona lehono. Ke moka morwedi wa kgaetšedi yo o ile a laletša kgarebe ye gore e ye dibokeng le bona Holong ya Mmušo ka moragonyana yona mesong yeo. Ge kgarebe yeo e bona gore e latetšwe kerekeng, e ile ya dumela. Ge diboka di tšwela pele, e ile ya bula mangwalo ka moka ao a bego a balwa ka Beibeleng ya yona ya King James. E ile ya kgahlwa kudu ke diboka tšeo. E ile ya re e lapišitšwe ke medumo ya meropa le mašata a kerekeng, le gore e be e dutše e nyaka go ithuta Beibele mo go homotšego. E ile ya amogela puku ya Seo Beibele e se Rutago gomme ya dumela go swarelwa thuto ya Beibele. Kgarebe ye e ba gona dibokeng ka moka e bile e tšea karolo ka botlalo.
Ke Motho o Tee Feela yo a ka mo Thibelago go Dira Boboledi
Ngwanabo rena yo mongwe wa mofsa kua Guyana o re: “Ke rata go botša bao ke tsenago le bona sekolo ka Beibele, eupša go na le mošemanyana yo mongwe yo a sa kwanego le seo. Ka letšatši le lengwe o ile a nkgoromeletša lebotong ke moka a re go nna: ‘Ga ke sa nyaka go go bona o bolela ka Beibele!’ Ke ile ka mmotša gore motho o tee feela yo a ka nthibelago ke Jehofa. Ge ke be ke sa kgaotše go bolela, o ile a kgeila mokotla wa ka wa dipuku, ke moka a mpetha sefahlegong ka pharoga molomo. Bobedi bja rena re ile ra biletšwa ofising ya hlogo ya sekolo yeo e ilego ya mpotšiša gore ke bethelwa eng. Ke ile ka e botša gore mošemanyana yo o mpethela gore ke bolela ka Beibele. Hlogo ya sekolo e ile ya mpotšiša gore go re’ng ke sa itefeletša, ya ba ya re nkabe ke dirile bjalo. Ke ile ka re ke ithutile ka Beibeleng go Baroma 12:17 gore Bakriste ga se ba swanela go ‘bušetša bobe ka bobe go motho.’ Ge hlogo ya sekolo e ekwa seo, e ile ya ntokolla gomme ya re e tla šala e šomana le mošemanyana yo a mpethilego.”


text:
EKIŠANG TUMELO YA BONA | TIMOTHEO
“Ngwanaka yo a Rategago le yo a Botegago Moreneng”
TIMOTHEO o be a sepela a iketlile tseleng yeo e tšwago ga gabo gomme mahlo a gagwe a be a tloga a tsepeletše seo se letšego ka pele. Bagwera ba gagwe ba be ba etile pele ge ba dutše ba phatša mašemo ao Timotheo a bego a a tseba gabotse. Ka morago ga bona go be go na le motse wa Lisitara wo o bego o nyamelela ganyenyane-ganyenyane, wo o lego ka godimo ga mmoto wa ka moeding. Timotheo o be a myemyela ge a dutše a nagana ka mmagwe le makgolo’agwe, bao ba bego ba ikwa ba ikgantšha ka yena gomme ba sa nyake go bontšha megokgo ya bona ge ba le gare ba mo lebeletše a sepela. Na o be a swanetše go retologa gomme a ba emišetše letsogo gape la mafelelo?
Moapostola Paulo o be a fela a lebelela Timotheo gomme a myemyela ka tsela ya go mo kgodiša. O be a tseba gore Timotheo o be a sa dutše a na le dihlong tšeo a swanetšego go lwantšhana le tšona, eupša o ile a thabišwa ke go bona phišego ya lesogana le. Timotheo e be e sa le yo monyenyane kudu, mohlomongwe o be a le mahlalagading goba mathomong a nywaga ya bo-20, gomme o be a tloga a hlompha Paulo le go mo rata. Bjale Timotheo o be a latela monna yo yo mafolofolo le yo a botegago leetong leo le bego le tla mo tšea monabo wa dikhilomithara tše makgolo go tloga ga gabo. Ba be ba tla sepela ka maoto le ka sekepe gomme ba lebeletšane le dikotsi tše dintši ge ba le tseleng. Timotheo o be a ka se tsebe ge e ba a tla tsoga a boetše ga gabo gape.
Lesogana le le tutueditšwe ke’ng go phegelela tsela e bjalo ya bophelo? Boikgafo bjo bjalo bo ka swanelwa ke meputso efe? Le gona tumelo ya Timotheo e ka tutuetša ya rena bjang?
“GO TLOGA BOSEENG”
Anke re boeleng morago nywageng e mebedi goba e meraro, gomme re akanye gore Lisitara e be e le ga gabo Timotheo—ka ge go bonagala go le bjalo. Lisitara e be e le motse o monyenyane, wa kgale le wo o lego lekatana woo o lego moeding wa meetse a mantši. Batho ba moo ba ka ba ba be ba kwešiša Segerika, eupša ba be ba sa dutše ba bolela Selikaonia, e lego leleme leo le bego le bolelwa moo. Ka letšatši le lengwe, go ile gwa tsoga mpherefere motseng woo o homotšego. Go ile gwa fihla baromiwa ba babedi ba Bakriste, e lego moapostola Paulo le mosepedigotee le yena Baranaba, ba etšwa Ikonia, e lego motse o mogolo wa kgauswi le moo. Ge ba dutše ba dira boboledi phatlalatša, Paulo o ile a bona monna wa segole yo a bego a bontšha tumelo ya kgonthe. Ka gona, Paulo o ile a dira mohlolo gomme a mo fodiša!—Ditiro 14:5-10.
Go bonagala batho ba bantši ba Lisitara ba be ba dumela dikanegelong tša medimo yeo mehleng ya bogologolo e bego e theogela tikologong yeo e le ka sebopego sa batho. Ka gona batho ba be ba nagana gore Paulo ke Heremese gomme Baranaba ke Tseuse! Bakriste ba ba babedi bao ba ikokobeditšego ba ile ba thatafalelwa ke go thibela batho ba go ba direla dihlabelo.—Ditiro 14:11-18.
Lega go le bjalo, ke batho ba sego kae ba Lisitara bao ba bego ba sa tšee tiragalo yeo e le go etelwa ke medimo ya baheitene; eupša ba be ba e tšea e le selo sa kgonthe e bile se kgahliša. Ka mohlala, Yunise, e lego mosadi wa Mojuda yo a nyetšwego ke monna wa Mogerika * yo e sego modumedi, gotee le mmagwe e lego Loisa, ruri ba swanetše go ba ba ile ba theetša Paulo le Baranaba ka phišego le ka lethabo. Tše e be e le ditaba tšeo Mojuda yo mongwe le yo mongwe yo a botegago a bego a hlologetše go di kwa—Mesia o be a tlile e bile a phethagaditše diporofeto tše dintši tša ka Mangwalong tšeo di lego mabapi le yena!
Akanya kamoo ketelo ya Paulo e ilego ya kgoma Timotheo ka gona. Timotheo o be a tlwaeditšwe go rata Mangwalo a Seheberu a makgethwa “go tloga boseeng.” (2 Timotheo 3:15) Go swana le mmagwe le makgolo’agwe, o be a kgona go bona gore Paulo le Baranaba ba be ba bolela therešo mabapi le Mesia. Le gona nagana ka monna wa segole yoo Paulo a ilego a mo fodiša. Ee, mohlomongwe Timotheo go tloga bošemaneng bja gagwe o ile a bona monna yoo ka makga a mantši ditarateng tša Lisitara. Bjale Timotheo o ile a bona monna yoo a sepela ka lekga la pele! Ga go makatše ge Yunise le Loisa ba ile ba fetoga Bakriste, go etša ge Timotheo le yena a ile a dira bjalo. Le lehono, bomakgolo le borakgolo gotee le batswadi ba ka ithuta go gontši phihlelong ya Loisa le Yunise. Na o ka ba le tutuetšo e botse baneng?
“KA DITLAIŠEGO TŠE DINTŠI”
Bao e bilego barutiwa ba Bakriste kua Lisitara ba swanetše go ba ba ile ba thabišwa kudu ke go ithuta ka kholofelo yeo balatedi ba Kriste ba bego ba na le yona. Eupša le bona ba ile ba ithuta gore go ba morutiwa ke boikarabelo bjo bogolo. Baganetši bao ba fišegelago thoko ba Bajuda ba ba tšwago Ikonia le Antiokia ba ile ba tla motseng woo, ba hlohleletša badudi ba Lisitara gore ba lwantšhe Paulo le Baranaba. Go se go ye kae, mašaba ao a ile a hlasela Paulo ke moka a mo kgatla ka maswika. Ka ge a be a itiwa leboelela, o ile a wela fase. Mašaba ao a ile a mo gogela ka ntle ga motse a mo tlogela a nagana gore o hwile.—Ditiro 14:19.
Lega go le bjalo, barutiwa ba kua Lisitara ba ile ba ya go Paulo ba mo dikanetša. Ruri ba swanetše go ba ba ile ba imologa ge a šišinyega, a tsoga gomme ka sebete a boela gona kua Lisitara! Letšatšing le le latelago, yena le Baranaba ba ile ba ya motseng wa Derebe go yo tšwetša pele boboledi bja bona. Ka morago ga go dira barutiwa ba bafsa le gona moo, ba ile ba rapa sebete gomme ba boela Lisitara le ge go be go le kotsi. Ka mafelelo afe? Pego e re botša gore “ba [ile ba] matlafatša meoya ya barutiwa, ba ba kgothaletša go dula tumelong.” Akanya Timotheo wa mofsa a theeditše, a ntšhitše mahlo dinameng ge Paulo le Baranaba ba ruta Bakriste bao gore kholofelo ya bona ka bokamoso e be e tloga e swanelwa ke boiteko bjo ba bo dirago. Ba ile ba re: “Re swanetše go tsena Mmušong wa Modimo ka ditlaišego tše dintši.”—Ditiro 14:20-22.
Timotheo o be a bone Paulo a phelela mantšu ao, a lebeletšana le ditlaišego ka sebete e le gore a botše ba bangwe ditaba tše dibotse. Ka gona Timotheo o be a tseba gore ge e ba a ka latela mohlala wa Paulo, batho ba Lisitara ba be ba tla mo ganetša gomme tatagwe le yena o be a ka mo ganetša. Eupša Timotheo o be a ka se dumelele gore dikgateletšo tše bjalo di kgome phetho ya gagwe ya kamoo a swanetšego go hlankela Modimo. Lehono, go na le bafsa ba bantši bao ba swanago le Timotheo. Ka bohlale, ba tsoma bagwera ba nago le tumelo e tiilego, bao ba tlago go ba kgothatša le go ba matlafatša. Le gona ga ba dumelele gore kganetšo e ba aroše gore ba hlankele Modimo wa therešo!
“O BE A BOLELWA GABOTSE KE BANA BABO”
Go etša ge go boletšwe pejana, go ka direga gore ketelo ya Paulo e latetšego e bile nywageng e mebedi goba e meraro ka morago ga moo. Akanya lethabo leo lapa labo Timotheo le bilego le lona ge Paulo a be a fihla, lebakeng le a sepela le Silase. Ruri Paulo le yena o be a thabile. O ile a iponela ge dipeu tša therešo tšeo a ilego a di bjala Lisitara di gola. Go be go na le Loisa le Yunise, e lego morwedi wa gagwe, bao bjale e bego e le basadi bao ba botegago ba Bakriste, bao ba nago le ‘tumelo yeo e se nago boikaketši’ yeo Paulo a bego a e rata kudu. (2 Timotheo 1:5) Le gona go thwe’ng ka Timotheo yo mofsa?
Paulo o be a lemogile gore ga e sa le go tloga ketelong e fetilego, lesogana le le be le godile tsebong. Timotheo o be a “bolelwa gabotse ke bana babo,” e sego feela Lisitara eupša gape le Ikonia, yeo e lego monabo wa dikhilomithara tše e ka bago tše 32 ka leboabohlabela. (Ditiro 16:2) O ile a thušwa ke’ng go ba le botumo bjoo bjo bobotse?
“Mangwalo a makgethwa” ao Timotheo a ilego a a rutwa ke mmagwe le makgolo’agwe “go tloga boseeng,” a akaretša dikeletšo tše kwagalago le tšeo di holago bafsa. (2 Timotheo 3:15) Mohlala o mongwe wa dikeletšo tšeo šo: “Gopola Mmopi wa gago yo Mogolo matšatšing a bofseng bja gago.” (Mmoledi 12:1) Ka morago ga gore Timotheo e be Mokriste, o ile a naganišiša ka mo go tseneletšego ka mantšu ao. O ile a bona gore tsela e kaonekaone ya go gopola Mmopi wa gagwe yo Mogolo e be e akaretša go botša ba bangwe ditaba tše dibotse mabapi le Morwa wa Modimo, e lego Kriste. Ganyenyane-ganyenyane Timotheo o ile a ithuta go lwantšha dihlong tša tlhago tšeo di bego di mo šitiša gomme a hlagolela go ba le sebete sa go botša ba bangwe ditaba tše dibotse mabapi le Jesu Kriste.
Banna bao ba etelelago pele ka diphuthegong ba ile ba lemoga tšwelopele ya Timotheo. Ga go pelaelo gore ba ile ba kgongwa ke go bona kamoo mofsa yo a bego a aga le go kgothatša motho yo mongwe le yo mongwe yo a bego a na le yena. Lega go le bjalo, sa bohlokwa kudu ke gore Jehofa o ile a lemoga maiteko a Timotheo. Modimo o ile a budulela tše dingwe tša diporofeto tšeo di bolelago ka Timotheo—mohlomongwe tšeo di lego mabapi le mohuta wa tirelo yeo ka letšatši le lengwe a bego a tla e direla diphuthego tše dintši. Ge Paulo a be a etetše moo, o ile a bona gore Timotheo e ka ba modirišani yo a holago wa mosepedi maetong a boromiwa. Bana babo ba Lisitara ba ile ba dumelelana le seo. Ba ile ba bea lesogana le diatla, e lego seka seo se bontšhago gore le be le neilwe tokelo e kgethegilego tirelong ya Jehofa Modimo.—1 Timotheo 1:18; 4:14.
Re ka akanya gore Timotheo o ile a kgahlwa ke tokelo le boikarabelo bjo bogolo bjoo a bo neilwego e bile a bona di sa mo swanele. O be a ikemišeditše go sepela. * Lega go le bjalo, tatago Timotheo yo e bego e se modumedi o ile a arabela bjang kabelong e mpsha ya morwa wa gagwe ya go ba modiredi wa mosepedi wa Mokriste? Mohlomongwe o be a nagana gore morwa wa gagwe o tla phegelela selo se itšego se se fapanego. Go thwe’ng ka mmago Timotheo le makgolo’agwe? Na ba be ba ikgantšha ka lesogana le mola ba leka go uta go tshwenyega ga bona ka go šireletšega ga lona? E be e le ga tlhago gore ba dire seo.
Seo re kgodišegilego ka sona ke gore Timotheo o ile a sepela le yena. Mesong ya tiragalo yeo e hlalositšwego mathomong a sehlogo se, o ile a kgetha go sepela le moapostola Paulo modirong wa bosepedi. Ge a dutše a šia motse wa Lisitara, kgato e nngwe le e nngwe yeo a e tšeago a gata maswikaneng le bjanyeng ka diramphašane tša gagwe, e be e bolela gore o be a batamela moo a sa go tsebego kgole le ga gabo. Ka morago ga leeto le letelele la letšatši ka moka, banna ba ba bararo ba ile ba fihla Ikonia. Ka gona Timotheo o ile a thoma go bona kamoo Paulo le Silase ba bego ba fetiša ditaelo tšeo di sa tšwago go ntšhwa ke sehlopha se bušago kua Jerusalema le kamoo ba bego ba šoma ka thata go matlafatša tumelo ya badumedi ba kua Ikonia. (Ditiro 16:4, 5) Eupša tšeo e be e le mathomomayo.
Ka morago ga gore baromiwa ba ba etele diphuthego tša kua Galatia, ba ile ba se sa sepela ditseleng tša Roma tšeo di bego di bulegile e bile di adilwe ka maswika gomme ba sepela dikhilomithara tše makgolokgolo go phatša naga yeo e ikadilego ya Firigia, ba leba ka leboa ke moka ba ya ka bodikela. Ka ge ba be ba dula ba latela tlhahlo ya moya o mokgethwa wa Modimo, ba ile ba ya Teroa ke moka ba namela sekepe gomme ba sesela Matsedonia. (Ditiro 16:6-12) Ka nako yeo, Paulo o ile a bona kamoo Timotheo a bego a na le mohola ka gona. Paulo o ile a tlogela Timotheo kua Berea a na le Silase. (Ditiro 17:14) O ile a ba a romela lesogana le kua Thesalonika le nnoši. Ke moo Timotheo a ilego a ekiša mehlala yeo a e šeditšego ka kelohloko, gomme a matlafatša Bakriste ba botegago ba moo.—1 Bathesalonika 3:1-3.
Ka morago Paulo o ile a ngwala ka Timotheo a re: “Ga ke na yo mongwe yo a nago le kgopolo e swanago le ya gagwe yo a tlago go hlokomela e le ka kgonthe dilo tše di lego mabapi le lena.” (Bafilipi 2:20) Botumo bjoo bjo bobotse ga se bja fo itlela. Timotheo o bo hweditše ka go šoma ka thata, ka tirelo ya boikokobetšo le ka go kgotlelela ka potego ge a lebeletšane le mathata. Ruri ke mohlala o mobotse go bafsa lehono! Le ka mohla o se ke wa lebala gore o ka itirela botumo bjo bobotse. Ge e ba o le mofsa, gona o na le sebaka seo se kgahlišago sa go itirela leina le lebotse ka go etiša Jehofa Modimo pele bophelong bja gago le ka go swara ba bangwe ka botho le ka tlhompho.
“DIRA SOHLE SE O KA SE KGONAGO GORE O TLE GO NNA”
Nakong ya nywaga e ka bago e 14, Timotheo o ile a fetša nako e ntši kudu a šoma le mogwera wa gagwe e lego moapostola Paulo. O ile a ba le Paulo mathateng a mantši a modiro wa Paulo gotee le go thabela ditšhegofatšo tše dintši le yena. (2 Bakorinthe 11:24-27) Lebakeng le lengwe, Timotheo o ile a ba a golegwa bakeng sa tumelo ya gagwe. (Baheberu 13:23) O ile a ba a bontšha lerato le le tšwago pelong, le le tseneletšego gotee le go tshwenyega ka bana babo le dikgaetšedi ba Bakriste go etša Paulo. Ka go re’alo, Paulo o ile a mo ngwalela ka gore: “Ke gopola megokgo ya gago.” (2 Timotheo 1:4) Go swana le Paulo, go bonagala Timotheo a ile a ithuta go ‘lla le bao ba llago,’ a ba kwela bohloko e le gore a ba kgothatše gakaone le go ba homotša. (Baroma 12:15) Anke yo mongwe le yo mongwe wa rena a ithute go dira se se swanago!
Ga go makatše gore ge nako e dutše e eya Timotheo o ile a ba molebeledi yo a fišegago wa Mokriste. Paulo ga se a mo gafela feela boikarabelo bja go etela diphuthego gore a di matlafatše le go di kgothatša, eupša o ile a mo gafela le bja go kgetha banna bao ba swanelegago gore ba hlankele e le bagolo le bahlanka ba bodiredi ka diphuthegong.—1 Timotheo 5:22.
Paulo o be a rata Timotheo kudu, a mo nea keletšo e holago yeo tate yo lerato a e neago lesogana la gagwe. O ile a tutueletša Timotheo go hlagolela dimpho tša gagwe tša moya le go dula a gola tsebong gomme a dire tšwelopele moyeng. (1 Timotheo 4:15, 16) O ile a kgothaletša Timotheo gore a se ke a dumelela bofsa bja gagwe—mohlomongwe dihlong tša gagwe tša tlhago—bo mo thibela go emela ka go tia se se nepagetšego. (1 Timotheo 1:3; 4:6, 7, 11, 12) Paulo o ile a ba a mo nea keletšo ya kamoo a ka lebeletšanago le bolwetši bjo bo bego bo fela bo tlela lesogana le, mohlomongwe e le bothata bja mala.—1 Timotheo 5:23.
Go ile gwa fihla nako ya gore Paulo a tsebe gore o be a le kgauswi le go hwa; go molaleng gore o be a tlo bolawa. O ile a romela Timotheo lengwalo la mafelelo leo le buduletšwego. Le be le akaretša mantšu ao a kgomago pelo a rego: “Dira sohle se o ka se kgonago gore o tle go nna kgauswinyane.” (2 Timotheo 4:9) Paulo o be a rata Timotheo kudu; o be a mmitša “ngwanaka yo a rategago le yo a botegago Moreneng.” (1 Bakorinthe 4:17) Ruri ga go makatše ge Paulo a ile a nyaka gore mogwera wa gagwe a be hleng ga gagwe ge a be a le kgauswi le go hwa! Yo mongwe le yo mongwe wa rena a ka ipotšiša gore: ‘Na ge batho ba lebeletšane le mathata ba tla go nna gore ke ba homotše?’
Na Timotheo o ile a hwetša Paulo a sa phela? Ga re tsebe. Seo re se tsebago ke gore o be a dula a dira sohle seo a ka se kgonago go homotša le go kgothatša Paulo le batho ba bangwe ba bantši. O ile a phelela leina la gagwe la Timotheo, leo le bolelago gore “Yo a Godišago Modimo.” Le gona o tlogeletše batho ka moka mohlala o mobotse wa tumelo, woo o ka ekišwago ke ba banyenyane le ba bagolo.
^ par. 9 Bona sehlogo se se rego “Na o be o Tseba?” tokollong ye.
^ par. 20 Timotheo o be a bile a ikemišeditše go bolotšwa ka ge a kgopetšwe ke Paulo—e sego ka baka la gore e be e le molao woo o kgomago Bakriste, eupša ka baka la gore Paulo o be a sa nyake go nea Bajuda bao ba bego ba tla dira boboledi go bona mabaka le ge e le afe a gore ba gane molaetša ka ge tatago lesogana le e be e se Mojuda.—Ditiro 16:3.
Ithute ka mo go oketšegilego
Phegelela Dipakane Tšeo di Tumišago Modimo
Na mahumo le thuto e phagamego ke dipakane tše bohlokwahlokwa? Bona kamoo mohlala wa Timotheo o ka go thušago go dira kgetho ya maleba.


text:
THUŠO BAKENG SA LAPA | GO GODIŠA NGWANA
Ge Ngwana wa Gago a Bolela Maaka
TLHOHLO
Morwa wa gago wa nywaga e mehlano o bapala ka phapošing e nngwe. * Go se go ye kae, o kwa go thubega selo. O kitimela ka phapošing yeo gomme o hwetša morwa wa gago a eme pele ga sebjana sa letsopa seo se thubegilego. Go lewa ke dihlong ga gagwe go go botša ditaba ka moka.
O befetšwe, o botšiša morwa wa gago gore: “Na ke wena o thubilego sebjana sela?”
O araba ka go akgofa o re: “Aowa Mma, ga se nna!”
Ga se la mathomo ngwana wa gago wa nywaga e mehlano a bolela maaka ka selo seo se lego molaleng. Na o swanetše go tshwenyega?
SEO O SWANETŠEGO GO SE TSEBA
Go bolela maaka ka tsela le ge e le efe ga se gwa loka. Beibele e re Jehofa Modimo o hloile “leleme la maaka.” (Diema 6:16, 17) Molao wo o bego o neilwe Isiraele o be o ganetša ka mo go feletšego motho le ge e le ofe yoo a bego a radia motho yo mongwe.—Lefitiko 19:11, 12.
Eupša, maaka ga a swane. Maaka a mangwe a kotsi; a bolelwa ka morero wa go gobatša motho yo mongwe. Maaka a mangwe a bolelwa ge motho a le ka tlase ga kgateletšego, mohlomongwe e le ge a leka go phema dihlong goba kotlo. (Genesi 18:12-15) Le ge go bolela maaka go fošagetše, maaka a mangwe a kotsi go feta a mangwe. Ge e ba ngwana wa gago a boletše maaka, ela hloko nywaga ya gagwe le lebaka leo ka lona a sa kago a bolela therešo.
O swanetše go rarolla bothata bjo ge ngwana wa gago e sa le yo monyenyane. Ngaka David Walsh o ngwadile gore: “Bana ba ithuta thuto e bohlokwa ge ba bolela therešo, kudukudu ge go le thata. Go re re be le ditswalano tše dibotse go nyakega gore re botege, gomme maaka a senya potego e bjalo.” *
Lega go le bjalo, o se ke wa tšhoga. Taba ya gore ngwana wa gago o boletše maaka ga e bolele gore ke yo mobe. Gopola gore Beibele e re: “Bošilo bo kgokeletšwe pelong ya mošemane.” (Diema 22:15) Bana ba bangwe ba bontšha bošilo bjo bjalo ka go bolela maaka, mohlomongwe ba nagana gore ke tsela e bonolo ya go phema kotlo. Ka gona, tsela yeo o arabelago ka yona e bohlokwa.
SEO O KA SE DIRAGO
Leka go hwetša lebaka leo ngwana wa gago a bolelago maaka. Na o tšhaba kotlo? Na ga a nyake go go nyamiša? Ge e ba ngwana wa gago a bolela maaka gore a kgahliše bagwera ba gagwe, na ke ka gobane a se a gola ka mo go lekanego go kwešiša phapano magareng ga selo sa kgonthe le sa boikgopolelo? Ge e ba o tseba lebaka leo ka lona ngwana wa gago a bolelago maaka, o tla kgona go mo phošolla gakaone.—Molao wa motheo wa Beibele: 1 Bakorinthe 13:11.
Ka dinako tše dingwe mmotše go e na le go mmotšiša. Boemong bjoo bo hlalositšwego mathomong, mma yo a bego a šetše a tseba seo se diragetšego, o ile a botšiša morwa wa gagwe a galefile gore: “Na ke wena o thubilego sebjana sela?” Ngwana o ile a bolela maaka, mohlomongwe e le ge a tšhaba kgalefo ya Mmagwe. Eupša go e na le go botšiša ngwana ka go mo latofatša, mohlomongwe mma a ka ba a ile a fo re: “Aowa hle, o thubile sebjana!” Ka go mmotša go e na le go mmotšiša, mma ga a dire gore ngwana a lekege go bolela maaka—e bile o mo thuša gore a hlagolele mokgwa wa go botega.—Molao wa motheo wa Beibele: Bakolose 3:9.
Mo rete ge a botega. Ka tlhago bana ba rata go kgahliša batswadi ba bona, ka gona diriša tshekamelo yeo. Dira gore ngwana wa gago a tsebe gore potego ke selo sa bohlokwa ka gae gomme o letetše gore le yena a bolele therešo.—Molao wa motheo wa Beibele: Baheberu 13:18.
Hlalosetša ngwana wa gago ka mo go kwagalago gore go bolela maaka go senya potego gomme go ka tšea nako go e aga gape. Mo kgothaletše go ba le mekgwa e mebotse ka go mo reta ge a bolela therešo. Ka mohlala, o ka re: “Ke a thaba ge o botega.”
Bea mohlala. Go molaleng gore o ka se letele ngwana wa gago gore a bolele therešo ge e ba a go kwa o bolela mantšu a swanago le a rego, “Mmotše gore ga ke gona” mola o sa nyake go bolela le motho founong goba gore, “Ga ke ye felo lehono, ke a babja” mola o fo nyaka go iketla.—Molao wa motheo wa Beibele: Jakobo 3:17.
Diriša Beibele. Melao ya yona ya motheo le dipego tša yona tša kgonthe di dira gore motho a botege. Puku ya Ithute go Morutiši yo Mogolo, yeo e gatišitšwego ke Dihlatse tša Jehofa, e ka go thuša gore o nweletše melao ya motheo ya Beibele ngwaneng wa gago. Kgaolo 22 e na le sehlogo se se rego: “Lebaka Leo ka Lona re sa Swanelago go Bolela Maaka.” (Bala karolo e tsopotšwego go sona lepokising le le rego: “ Puku ya go Thuša Ngwana wa Gago.”) Puku ya


text:
PHAFOGA! NO. 3 2016
Go Fenya Mapheko a Poledišano
Dihlatse tša Jehofa di dira modiro o mogolo kudu wa bofetoledi.
Go Fenya Mapheko a Kgale
Ke ka baka la’ng Dihlatse tša Jehofa di fetolela dikgatišo tša tšona ka maleme a mantši gakaakaa?
Go Fenya Mapheko a Poledišano
—Go Bona Seo se Diregago
Mofetoledi o hlalosa kamoo mošomo wa gagwe o rulagantšwego ka gona.
Ignaz Semmelweis
Lapa le lengwe le le lengwe la mehleng yeno le swanetše go leboga monna yo. Ka baka la’ng?
Kamoo le ka Boledišanago ka Mathata
Banna le basadi ba na le mekgwa e sa swanego ya poledišano. Go kwešiša go se swane moo go ka go thuša gore o se gakanege.
Tumelo
Beibele e bolela gore ‘ka ntle le tumelo go kgahliša Modimo gabotse ga go kgonege.’ Ge e le gabotse tumelo ke’ng? O ka ba le tumelo bjang?
Ge Mmele o Ganana le Dijo le ge Dijo di sa Šilege Mmeleng
—Phapano ke Efe?
Na go na le dikotsi ka go itlhahloba gomme wa lemoga gore o na le bothata?
Molala wa Tšhošwane
Khunkhwane ye e kgona bjang go rwala dilo tša boima bja go feta bja mmele wa yona kudu?
Dihlogo tše Dingwe tša Inthaneteng
‘Ditaba tše Dibotse go Ditšhaba Tšohle, Meloko Yohle le Maleme Ohle’
E le gore batho ba mehutahuta ba kwe ditaba tše dibotse, go nyakega therešo ya Beibele yeo e fetoletšwego ka tsela e nepagetšego. Modiro wo o dirwa bjang? Ke ditlhohlo dife tšeo bafetoledi ba lebeletšanago le tšona?


text:
MOROKAMI (KGATIŠO E ITHUTWAGO) DECEMBER 2016
Tokollo ye e na le dihlogo tše ithutwago tšeo di tlago go ahlaahlwa ka January 30 go fihla ka February 26, 2017.
Ke Bile Dilo Tšohle go Batho ba Mehuta ka Moka
Dikabelo tše dintši tšeo Denton Hopkinson a bilego le tšona mengwageng e mentši di mo thušitše go bona kamoo Jehofa a ratago batho ba mehuta ka moka.
Modimo o le Lokolotše ka Botho bja Gagwe bjo Bogolo
O ka holega kudu ka go ela hloko kamoo Jehofa a ilego a go lokolla sebeng.
‘Go Bea Monagano Dilong tša Moya go Bolela Bophelo le Khutšo’
Baroma kgaolo 8 e nea keletšo yeo e tlago go go thuša go hwetša moputso woo Jehofa a o neago batho ka moka.
Na o a Gopola?
Na o badile ditokollo tša morago bjale tša dimakasine tša Morokami? Bona gore ke dipotšišo tše kae tša Beibele tšeo o ka kgonago go di araba.
Lahlela Dipelaelo tša Gago ka Moka go Jehofa
Ka dinako tše dingwe, bahlanka ba Modimo ba lebeletšana le dipelaelo. Ditsela tše nne tša go go thuša gore o holwe ke “khutšo ya Modimo.”
Jehofa o Putsa Bao ba mo Tsomago ka Phišego
Kholofelo ya gore re tlo hwetša moputso go Jehofa e re hola bjang? O ile a putsa bjang bahlanka ba gagwe ba nakong e fetilego, gona o putsa bjang ba mehleng yeno?
Go ba yo Boleta ke Bohlale
Ga go bonolo go dula o iketlile ge o swarwa makgwakgwa, lega go le bjalo Beibele e kgothaletša Bakriste gore ba be boleta. Ke eng seo se ka go thušago go hlagolela seka se sa Modimo?
Tlhatlamano ya Dihlogo tša Merokami ya 2016
Dihlogo tše di beilwe ka dihlopha go tšwa dikgatišong tšeo di ithutwago tša Morokami le dikgatišong tša Merokami ya batho bohle.


text:
KGAOLO 12
Bolelang Polelo “e Botse ya go Aga”
“Anke polelo e bodilego e se ke ya tšwa melomong ya lena, eupša go tšwe feela polelo e botse ya go aga.”
1-3. (a) Ke mpho efe yeo Jehofa a re filego yona, gomme e ka dirišwa bjang gampe? (b) Re swanetše go diriša bjang mpho ya polelo e le gore re dule re le leratong la Modimo?
GE E ba o be o ka fa motho yo o mo ratago mpho, o be o ka ikwa bjang ge e ba a ka e diriša gampe ka boomo? A re re o be o mo file koloi, gomme ka morago wa kwa gore o be a e otlela ka bošaedi e bile a gobatša ba bangwe ka yona. Na o be o ka se nyame?
2 Bokgoni bja go bolela ke mpho e tšwago go Jehofa, e lego Monei wa “mpho e nngwe le e nngwe e botse le neo e nngwe le e nngwe e phethagetšego.” (Jakobo 1:17) Mpho ye, e lego yeo e dirago gore batho ba fapane le diphoofolo, e re dumelela gore re se bolele feela seo re se nagannego, eupša re be re bolele le ba bangwe kamoo re ikwago ka gona. Lega go le bjalo, go fo swana le koloi, mpho ye ya polelo e ka dirišwa gampe. Go swanetše go ba go nyamiša Jehofa gakaakang ge polelo e dirišwa ka bošaedi, e bakela ba bangwe tlalelo le bohloko!
3 Gore re dule re le leratong la Modimo, re swanetše go diriša mpho ye ya polelo ka tsela yeo Monei wa yona a bego a rerile ka yona. Jehofa o bolela ka go lebanya mohuta wa polelo yeo e mo thabišago. Lentšu la gagwe le re: “Anke polelo e bodilego e se ke ya tšwa melomong ya lena, eupša go tšwe feela polelo e botse ya go aga moo go nyakegago, gore e fetišetše se se holago bao ba kwago.” (Baefeso 4:29) Anke re ahlaahleng lebaka leo re swanetšego go dula re le šedi tseleng yeo re bolelago ka yona, gore ke polelo ya mohuta mang yeo re swanetšego go e phema, le kamoo re ka bolelago polelo “e botse ya go aga.”
LEBAKA LEO RE SWANETŠEGO GO ŠETŠA POLELO YA RENA
4, 5. Diema tše dingwe tša Beibele di hlalosa bjang matla ao mantšu a nago le ona?
4 Lebaka le lengwe la bohlokwa leo re swanetšego go šetša polelo ya rena ke ka gobane mantšu a na le matla. Diema 15:4 e re: “Leleme le boleta ke sehlare sa bophelo, eupša ge le kgopamišwa le gobatša moyeng.” * Go swana le ge meetse a tsošološa sehlare seo se omilego, polelo e fodilego e ka lapološa meoya ya bao ba e theeditšego. Go fapana le seo, mantšu a kgopamišitšwego a leleme le kotsi a ka gobatša meoya ya ba bangwe. Ruri mantšu ao re a bolelago a ka gobatša motho goba a mo fodiša.
5 Ge seema se sengwe se hlalosa gabotse matla ao mantšu a nago le ona, se re: “Go na le yo a bolelago a sa naganišiše bjalo ka ge eka o hlaba ka tšhoša.” (Diema 12:18) Mantšu a sa naganišišwago ao motho a a bolelago a iphetela a ka baka dintho tše šoro tša maikwelo gomme a senya ditswalano tša batho. Na pelo ya gago e kile ya hlabja ke bogale bja tšhoša ya mantšu? Ka lehlakoreng le lengwe, sona seema seo se bolela mantšu a kgahlišago ge se re: “Leleme la ba bohlale le a fodiša.” Mantšu ao a bontšhago go naganela batho ba bangwe ao a bolelwago ke motho yo a bonagatšago bohlale bjo bo tšwago go Modimo a ka fodiša pelo e kwelego bohloko gomme a tsošološa ditswalano tša batho. Na o sa gopola nako yeo o ilego wa thabela matla a fodišago a mantšu a botho? (Bala Diema 16:24) Ka go lemoga gore seo re se bolelago se na le matla, re swanetše go diriša polelo ya rena gore re fodiše ba bangwe, e sego go ba gobatša.
Mantšu a fodilego a a lapološa
6. Ke ka baka la’ng go se bonolo go laola leleme la rena?
6 Go sa šetšwe gore re leka ka matla go fihla kae, re ka se kgone go laola leleme la rena ka mo go feletšego. Ka gona, lebaka la bobedi la gore re dule re šeditše polelo ya rena še le: Sebe le go se phethagale di dira gore re rate go diriša leleme la rena gampe. Seo re se bolelago se tšwa dipelong tša rena, le gona “pelo ya ngwana wa motho e rata bobe go tloga bjaneng bja gagwe.” (Genesi 8:21; Luka 6:45) Ka gona, go laola leleme la rena ga se selo se bonolo. (Bala Jakobo 3:2-4) Le ge re ka se kgone go laola leleme la rena ka mo go feletšego, re ka dula re katanela go kaonefatša tsela yeo re le dirišago ka yona. Go swana le ge moruthi yo a ruthago mo go rotogelago a swanetše go dula a elwa le matla a meetse, le rena re swanetše go dula re lwantšha thato ya sebe ya gore re diriše leleme la rena gampe.
7, 8. Jehofa o bona re ikarabela ka polelo ya rena go fihla bokgoleng bofe?
7 Lebaka la boraro la gore re šetše polelo ya rena ke gore re ikarabela go Jehofa tseleng yeo re dirišago mantšu a rena ka yona. Tsela yeo re dirišago leleme la rena ka yona ga e kgome feela tswalano ya rena le batho ba bangwe eupša e kgoma le boemo bja rena pele ga Jehofa. Jakobo 1:26 e re: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela.” * Go etša ge re bone kgaolong e fetilego, polelo ya rena e tswalana le borapedi bja rena. Ge e ba re sa laole leleme la rena
8 Go molaleng gore re na le mabaka a kwagalago a go šetša taba ya go diriša gampe mpho ya rena ya polelo. Pele ga ge re ka ahlaahla dibopego tše dibotse tša polelo yeo e agago, anke re hlahlobeng polelo yeo Mokriste wa therešo a sa swanelago go e bolela.
POLELO YEO E GOBATŠAGO
9, 10. (a) Ke polelo ya mohuta mang yeo e fetogilego karolo ya polelo ya letšatši le letšatši lefaseng la lehono? (b) Ke ka baka la’ng re swanetše go gana polelo e lešago dihlong? (Bona gape le mongwalo wa ka tlase.)
9 Polelo e hlabišago dihlong. Go rogana, go goboša ka mantšu le dibopego tše dingwe tša polelo e hlabišago dihlong ke karolo ya polelo ya letšatši le letšatši lefaseng la lehono. Ba bantši ba diriša malahlelwa a maroga go gatelela seo ba se bolelago goba ge ba sa tsebe gore ba diriše lentšu lefe lefokong. Gantši borametlae ba diriša maroga le polelo yeo e bolelago ka ditaba tša dikopano tša botona le botshadi gore ba segiše batho. Lega go le bjalo, polelo e lešago dihlong ga se papadi. Nywaga e ka bago e 2 000 e fetilego, moapostola yo a bego a buduletšwe e lego Paulo o ile a eletša phuthego ya Kolose gore e lahlele kgole “polelo e lešago dihlong.” (Bakolose 3:8) Paulo o ile a botša phuthego ya Efeso gore “metlae e lešago dihlong” e gare ga dilo tšeo “le go bolelwa di sa [swanelago go] bolelwa gare ga” Bakriste ba therešo.
10 Polelo e lešago dihlong e kgopiša Jehofa. E kgopiša le bao ba mo ratago. Ruri go rata ga rena Jehofa go re tutueletša go gana polelo e lešago dihlong. Ge Paulo a be a lokeletša “mediro ya nama,” o ile a bolela ka “go se hlweke,” e lego seo se ka akaretšago polelo ya ditšhila. (Bagalatia 5:19-21) Taba ye e tloga e le bohlokwa. Motho a ka kgaolwa ka phuthegong ge e ba go sa šetšwe go eletšwa leboelela a tlwaela go diriša goba a kgothaletša polelo yeo e bolelago ka seo se gobogilego, se nyatšišago goba se gobošago. *
11, 12. (a) Lesebo ke’ng, gomme ke neng le ka bago le gobatšago? (b) Ke ka baka la’ng barapedi ba Jehofa ba swanetše go phema polelo ya go thomeletša?
11 Lesebo le le gobatšago, go thomeletša. Lesebo ke ge motho a bolela ka batho ba bangwe le ka seo se diregago maphelong a bona. Na lesebo ke le lebe ka mehla? Ga se le lebe ge e ba go bolelwa ka ditaba tšeo di sa gobatšego motho tšeo go tšona go bolelwago ditaba tše di kgahlišago goba tšeo di holago, tše bjalo ka gore ke mang a sa tšwago go kolobetšwa goba gore ke mang yo a ka nyakago go kgothatšwa. Bakriste ba lekgolong la pele la nywaga ba be ba kgahlegela go bona ba atlega seng sa bona gomme ba ile ba tsebišana ditaba tše di swanetšego ka badumedigotee le bona. (Baefeso 6:21, 22; Bakolose 4:8, 9) Lega go le bjalo, lesebo e ka ba le le gobatšago ge e ba le kgopamiša therešo goba le utolla diphiri tša ba bangwe. Se sebe le go feta, le ka lebiša go thomeletšeng, e lego moo ka mehla go gobatšago. Go thomeletša ke “go bolela ditatofatšo tša maaka . . . tšeo di senyago botumo bja motho.” Ka mohlala, Bafarisei ba ile ba thomeletša Jesu ka tsela e šoro ge ba be ba leka go mo senya leina. (Mateo 9:32-34; 12:22-24) Gantši go thomeletša go baka ditshele.
12 Jehofa ga a tšee gabohwefo taba ya bao ba dirišago mpho ya bona ya polelo gore ba senye ba bangwe maina goba gore ba bake dikarogano. O hloile bao ba “lohlanyago bana ba motho.” (Diema 6:16-19) Lentšu la Segerika leo le fetoletšwego e le “go thomeletša” ke di·aʹbo·los, e lego leo le dirišwago e le sereto sa Sathane. Ke “Diabolo,” mothomeletši yo kgopo wa Modimo. (Kutollo 12:9, 10) Ga go pelaelo gore re nyaka go phema polelo yeo e tla dirago gore ge e le gabotse re swane le Diabolo. Polelo ya go thomeletša yeo e bakago mediro ya nama e bjalo ka “diphenkgišano” le “dikarogano” ga se ya dumelelwa ka phuthegong. (Bagalatia 5:19-21) Ka gona, pele ga ge o ka bolela ka motho yo mongwe, ipotšiše gore: ‘Na seo ke therešo? Na e tla ba selo se botho gore ke bolele se? Na go a nyakega goba ke gabohlale gore ke bolele taba ye?’
13, 14. (a) Polelo e gobošago e ka kgoma bjang bao ba e theeditšego? (b) Go rogaka ke go dira’ng, gomme ke ka baka la’ng morogaki a ipea boemong bjo kotsi?
13 Polelo e gobošago. Go etša ge go boletšwe pejana, mantšu a na le matla a go kweša ba bangwe bohloko. Therešo ke gore ka dinako tše dingwe ka baka la go se phethagale, ka moka ga rena re bolela dilo tšeo ka morago re itsholelago tšona. Lega go le bjalo, Beibele e re botša ka mokgwa wa polelo woo o sa nyakegego ka mo go feletšego ka legaeng la Mokriste goba ka phuthegong. Paulo o ile a lemoša Bakriste gore: “Tlošang go lena mohuta o mongwe le o mongwe wa go boloka sekgopi, bogale, pefelo, mašata le polelo e gobošago.” (Baefeso 4:31) Diphetolelo tše dingwe di fetolela polelwana e rego “polelo e gobošago” e le “mantšu a mabe,” “polelo e kwešago bohloko” le “polelo ya maroga.” Polelo e gobošago
14 Beibele e diriša mantšu a matla kudu ge e ganetša go rogana, e lego mokgwa wa go nyatša batho ba bangwe ka polelo ya mahlapa, ya lenyatšo goba ya go goboša. Motho yo a tlwaelago go diriša polelo e bjalo o ipea boemong bjo kotsi, ka gobane morogaki a ka tlošwa ka phuthegong ge e ba a palelwa ke go latela keletšo ka morago ga maiteko a mmalwa a gore a thušwe go fetoga. Ka ntle le ge a ka fetoša ditsela tša gagwe, a ka ba a lahlegelwa ke tšhegofatšo ya go phela lefaseng le lefsa. (1 Bakorinthe 5:11-13; 6:9, 10) Ka gona, go molaleng gore ga go ka tsela yeo re ka dulago re le leratong la Modimo ge e ba re tlwaela go bolela polelo e sa lokago, yeo e sego ya therešo goba yeo e sego botho. Polelo e bjalo e a senya.
POLELO “E BOTSE YA GO AGA”
15. Ke polelo ya mohuta mang yeo e lego “polelo e botse ya go aga”?
15 Re ka diriša bjang mpho ya polelo kamoo Monei wa yona a bego a rerile ka gona? Gopolang gore Lentšu la Modimo le re kgothaletša go bolela “polelo e botse ya go aga.” (Baefeso 4:29) Jehofa o a thaba ge re bolela mantšu a go aga, go kgothatša le go matlafatša ba bangwe. Go nyakega gore re naganišiše gabotse gore re bolele mantšu a bjalo. Beibele ga e re nee melao yeo re swanetšego go e latela mo tabeng ye; le gona ga e na lelokelelo la mehuta ya “polelo e phelago” yeo re swanetšego go e diriša. (Tito 2:8) E le gore re bolele “polelo e botse ya go aga,” re tla dira gabotse gore re gopole dintlha tše tharo tše bonolo eupša e le tša bohlokwa tšeo di akaretšago polelo e agago, e lego tše: E a phediša, ke ya therešo e bile e botho. Re sa dutše re gopotše dintlha tšeo, anke re ahlaahleng mehlala e sego kae yeo ka go lebanya e šupago go polelo e agago.
16, 17. (a) Ke ka baka la’ng re swanetše go reta ba bangwe? (b) Ke dibaka dife tšeo di lego gona tša gore re rete ba bangwe ka phuthegong? ka lapeng?
16 Go reta motho yo mongwe go tšwa pelong. Jehofa le Jesu ba lemoga bohlokwa bja go bolela mantšu a go reta le a go tšeela ba bangwe godimo. (Mateo 3:17; 25:19-23; Johane 1:47) Ka ge re le Bakriste, le rena re tla ba re dira gabotse ge re reta ba bangwe go tšwa pelong. Ka baka la’ng? Diema 15:23 e re: “Lentšu leo le bolelwago ka nako e swanetšego ke le lebotse gakaakang!” Anke o ipotšiše: ‘Na ke ikwa bjang ge motho yo mongwe a ntheta go tšwa pelong? Na ga go nthabiše le go nkgothatša?’ Ruri mantšu a theto e tšwago pelong a dira gore o bone gore go na le bao ba bonago seo o se dirago, gore go na le motho yo a tshwenyegilego ka wena le gore seo o se dirilego se be se tloga se swanela. Go kgonthišetšwa ka tsela yeo go dira gore o be le kholofelo e bile go go tutueletša gore o šome ka matla kudu nakong e tlago. Ka ge o thabela go retwa, na le wena ga se wa swanela go katanela go reta ba bangwe?
17 Itlwaetše go lebelela dilo tše dibotse go batho ba bangwe, ke moka o ba botše dilo tše dibotse tšeo ba di dirago. Ka phuthegong, o ka kwa polelo e neilwego gabotse dibokeng, wa bona mofsa yoo a dirago tšwelopele ya go fihlelela dipakane tša moya, goba wa lemoga motšofadi yoo ka mehla a bago dibokeng tša phuthego go sa šetšwe mathata a botšofadi. Go reta batho ba bjalo go tšwa pelong go ka kgoma dipelo tša bona le go ba matlafatša moyeng. Ka lapeng, banna le basadi ba nyaka go kwa mantšu a balekane ba bona a go retwa go tšwa pelong le go lebogwa. (Diema 31:10, 28) Bana ka mo go kgethegilego ba gola gabotse ge ba lemoga gore ga ba hlokomologwe e bile ba tšeelwa godimo. Ge ngwana a retwa le go tšeelwa godimo, seo go yena se bjalo ka seo letšatši le meetse di se dirago go sebjalo. Lena batswadi, nyakang dibaka tša gore le rete bana ba lena ka baka la dika tša bona tše dibotse le maiteko ao ba a dirago. Go reta bana ba gago ka tsela yeo go ka dira gore ba be le sebete le kholofelo gomme gwa ba tutueletša gore ba dire sohle seo ba ka se kgonago tabeng ya go dira se se nepagetšego.
18, 19. Ke ka baka la’ng re swanetše go dira sohle seo re ka se kgonago go kgothatša le go homotša badumedigotee le rena, gomme re ka dira seo bjang?
18 Go kgothatša le go homotša. Jehofa o tloga a tshwenyegile ka “babotlana” le “bao ba setlegilego.” (Jesaya 57:15) Lentšu la gagwe le re kgothaletša gore ‘re tšwele pele re kgothatšana’ le go “[bolela] ka mo go homotšago le bao ba nyamilego.” (1 Bathesalonika 5:11, 14) Re ka kgodišega gore Modimo o a lemoga e bile o thabela maiteko a rena a go kgothatša le go homotša badumedigotee le rena bao dipelo tša bona di imelwago ke manyami.
19 Lega go le bjalo, ke’ng seo o ka se bolelago gore o age Mokristegotee le wena yo a nyamilego goba yo a gateletšegilego? O se ke wa nagana gore ke wena yo a swanetšego go lokiša bothata bjoo. Maemong a mantši, mantšu a sego kae ke ona a holago kudu. Kgonthišetša motho yo a nyamilego gore o tshwenyegile ka yena. Kgopela motho yoo gore o rapele le yena; o ka lopa Jehofa gore a thuše motho yoo go bona kamoo a ratwago ke ba bangwe le Modimo. (Jakobo 5:14, 15) Mo kgonthišetše gore o tloga a nyakega e le setho sa phuthego e bile o tšeelwa godimo. (1 Bakorinthe 12:12-26) Bala temana e kgothatšago ya Beibele go mo kgonthišetša gore Jehofa o tloga a mo tšeela godimo kudu. (Psalme 34:18; Mateo 10:29-31) Ga go pelaelo gore go tšea ga gago nako gore o bolele “lentšu le lebotse” le motho yo a nyamilego e bile o bolela go tšwa pelong, go tla mo thuša gore a ikwe a ratwa le go tšeelwa godimo.
20, 21. Ke dilo dife tšeo di dirago gore keletšo e atlege?
20 Keletšo yeo e atlegago. Ka ge re le dibopiwa tše sa phethagalago, ka moka ga rena re nyaka go eletšwa nako le nako. Beibele e re kgothaletša gore: “Theetša keletšo gomme o amogele tayo, gore o tle o hlalefe ka moso.” (Diema 19:20) Ga se bagolo feela bao ba swanetšego go nea batho ba bangwe keletšo. Batswadi ba eletša bana ba bona. (Baefeso 6:4) Go ka nyakega gore dikgaetšedi tše di godilego ka tsebo di eletše basadi ba bafsa. (Tito 2:3-5) Go rata ga rena batho ba bangwe go re tutueletša gore re eletše motho ka tsela yeo a tlago go amogela keletšo ntle le bothata. Ke’ng seo se ka re thušago go eletša batho ka tsela e bjalo? Ela hloko dintlha tše tharo tšeo di dirago gore keletšo e atlege: boemo bja kgopolo bja moeletši le maikemišetšo a gagwe, moo keletšo e theilwego gona le tsela yeo e newago ka yona.
21 Keletšo yeo e atlegago e thoma ka moeletši. Ipotšiše: ‘Ke neng moo go lego bonolo go nna gore ke amogele keletšo?’ Ge o tseba gore motho yo a go eletšago o tshwenyegile ka wena, ga a boledišwe ke gore o tenegile, le gona ga a na maikemišetšo a mabe, go ba bonolo gore o amogele keletšo. Ka gona ge o eletša ba bangwe, na ga se tsela yeo boemo bja gago bja kgopolo le maikemišetšo a gago di swanetšego go ba ka yona? Le gona keletšo yeo e atlegago e theilwe Lentšung la Modimo. (2 Timotheo 3:16) Go sa šetšwe gore re tsopola ka go lebanya go tšwa Beibeleng goba go se bjalo, re swanetše go ba le motheo wa Mangwalo wa keletšo le ge e le efe yeo re e neago. Ka go re’alo, bagolo ba ba šedi gore ba se gapeletše ba bangwe go amogela dipono tša bona; le gona ga ba sekamiše Mangwalo, ba dira gore go bonagale eka Beibele e thekga pono yeo motho a nago le yona ka taba e itšego. Le gona keletšo e a atlega ge e ba e newa ka tsela e botse. Keletšo yeo e nokilwego ka botho e amogelwa gabonolo e bile e dira gore yoo a e newago a šale a na le seriti.—Bakolose 4:6.
22. Boikemišetšo bja gago ke bofe tabeng ya go diriša mpho yeo re e neilwego ya polelo?
22 Ga go pelaelo gore polelo ke mpho e bohlokwa yeo e tšwago go Modimo. Go rata ga rena Jehofa go swanetše go re šušumeletša go diriša mpho ye gabotse, e sego gampe. Anke re gopoleng gore mantšu ao re a botšago ba bangwe a na le matla
^ par. 4 Lentšu la Seheberu leo le fetoletšwego e le “kgopamišwa” go Diema 15:4 le ka buša la bolela “bokgopo, go fapoga.”
^ par. 7 Lentšu la Segerika leo le fetoletšwego e le “lefeela” le fetoletšwe gape e le ‘go se be le mohola.’
^ par. 10 Polelwana “go se hlweke” e dirišitšwe ka Mangwalong ka tsela yeo e ka akaretšago mehutahuta ya dibe. Gaešita le ge e se go se hlweke ka moka moo go nyakago gore go gatwe mogato wa boahlodi, motho a ka kgaolwa ka phuthegong ge e ba a tlwaela go se hlweke mo go feteletšego gomme a sa itshole.
Ithute ka mo go oketšegilego
Na Seo o se Bolelago ke
—“Ee Yeo e Lego Aowa”?
Bakriste ba swanetše go phelela mantšu a bona gore ba se ke ba ikhwetša ba re ‘ee mola ge e le gabotse ba re aowa.’ Go thwe’ng ge e ba re nyaka go fetoša dithulaganyo tšeo re di dirilego? Ithute mohlaleng wa Moapostola Paulo.


text:
Kgaolo 22: Josefa o Lahletšwe Kgolegong
JOSEFA o be a na le nywaga e 17 feela ge a be a išwa Egipita. Ge a le moo, o ile a rekišetšwa monna yo a bitšwago Potifara. Potifara o be a hlankela kgoši ya Egipita yeo e bitšwago Farao.
Josefa o ile a hlankela mong wa gagwe Potifara ka mafolofolo. Ka gona ge Josefa a godile, Potifara o ile a mmea gore a okamele ntlo ya gagwe ka moka. Bjale ke ka baka la’ng mo seswantšhong Josefa a le kgolegong? Ke ka baka la mosadi wa Potifara.
Josefa o ile a gola a ba lesogana le lebotse kudu gomme mosadi wa Potifara a nyaka gore a robale le yena. Eupša Josefa o be a tseba gore seo se fošagetše, ka gona a gana go se dira. Mosadi wa Potifara a galefa kudu. Eitše ge monna wa gagwe a boile gae, a mmotša maaka a re: ‘Josefa yoo wa go se loke o lekile go robala le nna!’ Potifara o ile a kgolwa mosadi wa gagwe gomme a galefela Josefa kudu. Ka gona a mo lahlela kgolegong.
Go se go ye kae, monna yo a bego a okametše kgolego o ile a lemoga gore Josefa ke motho wa go loka. Ka gona a mo dira gore a laole bagolegwa ba bangwe ka moka. Ka morago, Farao o ile a galefela motšheladino wa gagwe le moapei wa dinkgwa gomme a ba lahlela kgolegong. Bošegong bjo bongwe ba ile ba lora ditoro, eupša ba se ke ba tseba tlhathollo ya tšona. Letšatšing le le latelago, Josefa a re go bona: ‘Mpotšeng ditoro tša lena.’ Ke moka ge ba mmoditše tšona, Josefa a kgona go di hlatholla ka thušo ya Modimo.
Josefa o ile a re go motšheladino: ‘O tlo lokollwa kgolegong ka morago ga matšatši a mararo gomme wa boela wa ba motšheladino wa Farao.’ Josefa o ile a oketša ka gore: ‘Ge o lokolotšwe, hle o botše Farao ka nna gomme o nthuše gore ke tšwe lefelong le.’ Eupša Josefa o ile a botša moapei wa dinkgwa a re: ‘Ka morago ga matšatši a mararo, Farao o tlo go kgaola hlogo.’
Ka morago ga matšatši a mararo, seo Josefa a bego a se boletše se ile sa direga. Farao o ile a kgaola hlogo ya moapei wa dinkgwa. Eupša motšheladino yena o ile a lokollwa kgolegong gomme a thoma go hlankela kgoši gape. Lega go le bjalo, motšheladino yo o ile a lebala Josefa! Ga se a ka a botša Farao ka yena, ka gona Josefa o ile a swanelwa ke go dula kgolegong.
Genesi 39:1-23; 40:1-23.
Dipotšišo
- Josefa o be a na le nywaga e mekae ge a be a išwa Egipita, gomme go ile gwa direga’ng ge a fihla moo?
- Go tlile bjang gore Josefa a feleletše a le kgolegong?
- Josefa o ile a newa boikarabelo bofe ge a be a le kgolegong?
- Ke’ng seo Josefa a ilego a se direla motšheladino wa Farao le moapei wa gagwe wa dinkgwa ge a be a le moo kgolegong?
- Go ile gwa direga’ng ka morago ga ge motšheladino wa Farao a lokolotšwe kgolegong?
Dipotšišo tša tlaleletšo
- Bala Genesi 39:1-23.
Ka ge mehleng ya Josefa go be go se na molao o ngwadilwego wa Modimo wo o bego o ganetša thobalano pele ga lenyalo, ke eng seo se ilego sa mo dira gore a gane go robala le mosadi wa Potifara? (Gen. 2:24; 20:3; 39:9)
- Bala Genesi 40:1-23.
Hlalosa ka boripana toro ya motšheladino le tlhathollo yeo Jehofa a ilego a e nea Josefa. (Gen. 40:9-13)
Moapei wa dinkgwa yena o bile le toro efe, gona e be e bolela’ng? (Gen. 40:16-19)
Lehono mohlanka yo a botegago le wa temogo o ekišitše bjang boemo bja Josefa bja kgopolo? (Gen. 40:8; Ps. 36:9; Joh. 17:17; Dit. 17:2, 3)
Genesi 40:20 e re thuša bjang go ba le pono ya Bakriste mabapi le go keteka matšatši a matswalo? (Mmo. 7:1; Mar. 6:21-28)
Ithute ka mo go oketšegilego
Karata ya Beibele ya Potifara
Taonelouta karata ye ya motho wa ka Beibeleng gomme o ithute ka mo go oketšegilego ka Potifara, e lego mong wa Josefa wa kua Egipita.


text:
JULY 3, 2014
MEXICO
Dihlatse di Tšea Karolo Pontšhong ya Dipuku le Dimakasine ya 2014 Kua Mexico City
MEXICO CITY—Dihlatse tša Jehofa di be di le gare ga mekgatlo e 150 ya go gatiša le go rekiša dipuku yeo e tšerego karolo Pontšhong ya dipuku le Dimakasine, yeo e bego e rulagantšwe ke mokgatlo wa bagatiši wa National Chamber for the Mexican Publishing Industry (CANIEM). Pontšho ye, yeo e bego e swaretšwe World Trade Center kua Mexico City go tloga ka April 25 go ya go May 4, 2014, e be e keteka mengwaga e 50 ya go ba gona ga mokgatlo wa CANIEM. Batho ba e ka bago ba 20 000 ba bile gona tiragalong ye.
Dihlatse di ile tša bea phatlalatša dipuku tše di fapafapanego tšeo di theilwego Beibeleng, dimakasine le dibidio. Di ile tša bontšha gape le Wepesaete ya tšona ya semmušo ya www.jw.org, moo o ka kgonago go taonelouta dipuku le dipukwana tša tšona tšeo di hwetšagalago ka maleme a fetago 650. Baeng ba ile ba ikhweletša dipuku le dipukwana tše fetago 1 600 go tšwa go Dihlatse gomme ba bangwe ba kgopela go etelwa magaeng a bona. Ka ge e le mokgwa o tlwaelegilego wa Dihlatse tša Jehofa, bohle bao ba tlilego pontšhong ba ile ba newa dipuku le dipukwana le thuto ya legae ya Beibele ntle le tefo.
Gamaliel Camarillo e lego mmoleledi wa Dihlatse tša Jehofa kua Mexico o boletše gore: “Re thabišitšwe kudu ke go bona batho ba bantši ba etla go bogela dipuku tša rena e bile ba bontšha kgahlego Beibeleng le Wepesaeteng ya rena ya jw.org. Re e tšea e le tirelo ya setšhaba go dira gore batho bao ba dulago ba swaregile ba hwetše dipuku le dipukwana ntle le tefo ge ba di nyaka. Go tšea karolo ga rena pontšhong ye e bile katlego e kgolo.”
Ba Ditaba:
Bakeng sa Ditšhabatšhaba: J R. Brown, Ofisi ya Boditšhabatšhaba, mogala +1 718 560 5000
Mexico: Gamaliel Camarillo, mogala +52 555 133 304


text:
Dimakasine tša Morokami le Phafoga!
Dimakasine tša rena tše di theilwego Beibeleng tšeo di ka taoneloutwago di hwetšagala ka maleme a ka godimo ga a 150. Morokami o re bontšha seo se bolelwago ke ditiragalo tša lefase ka go dumelelana le diporofeto tša Beibele. O homotša batho ka ditaba tše dibotse tša Mmušo wa Modimo le go ba kgothaletša go ba le tumelo go Jesu Kriste. Phafoga! e bontšha kamoo re ka lebeletšanago le mathata a lehono e bile e aga tumelo ya rena kholofetšong ya Mmopi ya lefase le lefsa la khutšo le leo le šireletšegilego.


text:
Kgaolo 97: Jesu o tla Bjalo ka Kgoši
NAKWANA ka morago ga gore Jesu a fodiše bakgopedi bale ba babedi ba difofu, o ile a tla motsaneng o mongwe wo o bego o le kgauswi le Jerusalema. A botša ba babedi ba barutiwa ba gagwe a re: ‘Eyang motsaneng wola gomme le tla hwetša pokolwana. Le e tlemolle gomme le e tliše go nna.’
Ge e tlišitšwe go yena, Jesu a e namela. Ke moka a leba Jerusalema yeo e bego e se kgole le moo. Ge a batamela motse woo, lešaba le legolo la batho la tla go mo gahlanetša. Ba bantši lešabeng ba apola diaparo tša bona tša ka ntle gomme ba di ala tseleng. Ba bangwe ba thokga makala dihlareng tša mepalema. Le bona ba a ala tseleng ke moka ba goeletša ba re: ‘Modimo a a šegofatše kgoši yeo e tlago ka leina la Jehofa!’
Kgalekgale kua Isiraele, dikgoši tšeo di bego di sa tšwa go kgethwa di be di be tsena Jerusalema di nametše pokolwana e le gore di iponagatše bathong. Se ke seo Jesu a se dirago mo seswantšhong. Bjale batho ba ba bontšha gore ba nyaka gore Jesu e be kgoši ya bona. Eupša e be e se batho ka moka bao ba bego ba nyaka gore Jesu e be kgoši. Re ka bona se ka seo se ilego sa direga ge a be a tsena ka tempeleng.
Ge Jesu a be a le ka tempeleng, o ile a fodiša difofu le digole. Ge bana ba bona se, ba goeletša ba tumiša Jesu. Eupša se se ile sa galefiša baperisita gomme ba re go yena: ‘Na o a se kwa seo bana ba ba se bolelago?’
Jesu a re go bona: ‘Ee, ke a se kwa. Na ga se la ka la bala ka Beibeleng moo go thwego: “Modimo o tla dira gore melomo ya bana e mo tumiše?”’ Ka gona bana bao ba tšwela pele ba tumiša kgoši ye yeo e kgethilwego ke Modimo.
Re nyaka go swana le bana bao, na ga go bjalo? Batho ba bangwe ba ka leka go re dira gore re kgaotše go bolela ka mmušo wa Modimo. Eupša re tla tšwela pele re botša ba bangwe ka dilo tše di kgahlišago tšeo Jesu a tlago go di direla batho.
Ge Jesu a be a le mo lefaseng, e be e se nako ya gore a thome go buša e le kgoši. Nako yeo e be e tla tla neng? Barutiwa ba Jesu ba be ba nyaka go tseba. Re tla bala ka seo kgaolong e latelago.
Mateo 21:1-17; Johane 12:12-16.
Dipotšišo
- Ge Jesu a be a le motsaneng o mongwe wo o bego o le kgauswi le Jerusalema, o ile a botša barutiwa ba gagwe gore ba dire’ng?
- Go ya ka seswantšho se, go ile gwa direga’ng ge Jesu a be a fihla kgauswi le motse wa Jerusalema?
- Ke’ng seo bana ba ilego ba se dira ge ba be ba bona Jesu a fodiša difofu le digole?
- Ke’ng seo Jesu a ilego a se botša baperisita bao ba bego ba galefile?
- Re ka swana bjang le bana bao ba ilego ba tumiša Jesu?
- Ke’ng seo barutiwa ba Jesu ba bego ba nyaka go se tseba?
Dipotšišo tša tlaleletšo
- Bala Mateo 21:1-17.
Tsela yeo Jesu a ilego a tsena Jerusalema ka yona bjalo ka Kgoši e be e fapane bjang le ya balaodi ba madira a mehleng ya Baroma bao ba bego ba boa ntweng e le bafenyi? (Mat. 21:4, 5; Sak. 9:9; Bafil. 2:5-8; Bakol. 2:15)
Bafsa ba ka ithuta’ng go bašemane ba Baisiraele bao ba ilego ba bolela mantšu ao a lego go Psalme 118 ge Jesu a be a tsena ka tempeleng? (Mat. 21:9, 15; Ps. 118:25, 26; 2 Tim. 3:15; 2 Pet. 3:18)
- Bala Johane 12:12-16.
Ke’ng seo se bego se swantšhetšwa ke go dirišwa ga makala a mepalema ke batho bao ba bego ba tumiša Jesu ge a be a etla bjalo ka Kgoši? (Joh. 12:13; Bafil. 2:10; Kut. 7:9, 10)
Ithute ka mo go oketšegilego
Kgoši e Tsena Jerusalema e Nametše Pokolwana
O phethagatša boporofeta bjo bo boletšwego nywageng e 500 e fetilego.